**RÜSTƏM İBRAHİMBƏYOV**

**ULTİMATUM**

**İki hissəli ölüm dastanı**

***Başlıca iştirakçılar: O, bir də Onun üç Məni.***

***27 aprel 1920-ci il. Bakı.***

***Qarşı-qarşıya dayanmış eyvanların arasından keçən küçədə, zaman-zaman, sanki biri-biri ilə əlaqəsi olmayan təsadüfi hadisələr baş verir.***

***O, səhnənin qarşı tərəfində yerləşən kabinetində oturub həyatının ən böyük hadisəsinə hazırlaşır. İki saatdan sonra Musavat hökumətinə, hakimiyyəti İnqilab komitəsinə təhvil verməsi üçün, ultimatum verməyə gedənlərin arasında O da vardır.***

***Buradakı hər üç hadisə biri-birinə paralel olaraq baş verir, səhnədə baş verənlərin hamısı baş qəhrəmanın daxilində gedən konfliktlərlə, Onunla üç Məni arasında gedən qızğın söz güləşdirmələri ilə müşaiyyət olunur. Çox ola bilsin, ikinci ilə üçüncü planda baş verən hadisələr baş qəhrəmanın qərar qəbul etməsinə kömək eləmək üçün, Onun öz təsəvvüründə canlandırdığı hadisələr də olsun; əslində isə bu hadisələr bundan qabaq, sonra, başqa bir ardıcıllıqla, başqa bir yerdə də baş verə bilər. Burada zamanla məkanın belə qarışdırılması, Azərbaycanda sovet hakimiyyəti qurulan ərəfədə baş verən prosesləri bütün genişliyi ilə göstərə bilmək üçündür.***

***Zaman-zaman, səhnədə baş verən hadisələrin gedişi boyunca, Talelərin, Hadisələrin, Konfliktlərin,–Tarixi bir missiyanı başa vurmağın məsuliyyətini öz üzərinə götürmüş insanın düşüncələri ilə yönəldilə bilməsinin simvolu olaraq, Lenin meydana çııxr. Leninin kəskin, ilhamverici səsi milyonlara yönəlik sözlər deyir.***

**Birinci Hissə**

***O, çox dərin düşüncələrə dalmış vəziyyətdədir. Müsavat parlamentinin iclasında Sədrlik eləyən çıxış eləyir. Şərti olaraq, Onunla parlament arasında yerləşən küçədə iki Qonşu görünür, onların evlərini səhnə biri-birindən ayırır.***

***Birinci Qonşu—birinci mərtəbədə yaşayır, ayaqlarını isti su tökülmüş ləyənə salıb çay içir.***

***İkinci Qonşu—qarşı küçədəki evinin ikinci mərtəbəsindəki balkonunda döyüş mövqeyi tutub, yemək stolu ilə iki çəlləkdən barrikada qurmuşdur, bu şeylərin arasından onun ov tüfənginin lüləsi görünür.***

**Sədrlik edən.** Vətəndaş deputatlar, icazə verin, ünvanımıza göndərilən təbrik teleqramlarını oxuyaq. Bugünlərdə sərhədyanı rayonlarımızda yaranmış mürəkkəb durumu, o sıradan son zamanlar baş vermiş başqa kədərli hadisələri nəzərə alsaq, ünvanımıza gələn teleqramların içində dünən, yaxın qonşumuzdan gəlmiş bir teleqram çox diqqətə layiqdir. *(Oxuyur.)* “Bakı. Azərbaycan parlamentinin sədrinə. Azərbaycanın müstəqilliyinin Antantanın Ali Soveti tərəfindən tanınması xəbərini böyük məmnuniyyətlə, səmimi sevinc hissləriylə qarşıladıq. Ermənistan parlamentinin adından, Azərbaycan parlamentini bu böyük hadisə münasibəti ilə təbrik eləyirəm, biz baş verən bu hadisəni bütün Qafqaz xalqlarının tarixində uğurlu bir dönüş yaradacaq çox böyük bir hadisə sayırıq. Sizə ən yaxşı arzularımı yetirirəm. Ermənistan parlamentinin Sədr müavini Saakyan.”*(Alqışlar.)*

*Onun üç Məni ortaya çıxırlar. Onlar görünüşcə, nə Ona, nə də biri-birinə qətiyyən oxşamırlar, ancaq hamısının geydiyi paltarların bütün detallarınacan eyni olmasından, onların üçünün də eyni bir adam olduğu bilinir. Hər bir Mənin xarici görkəmi, onların arasında yaranan konfliktin gedişində tutduqları mövqelərə uyğun olaraq müəyyən olunur. Parlament iclasından gələn səs eşidilməz olur, ancaq Sədrlik eləyənin hələ də danışmaqda olduğu görünür.*

**Üçüncü *Mən****(həyacanlı)***.** Onlar özlərinə qarşı çıxanların hamısının işini birdən bitirmək üçün, bu imkanı əldən buraxmayacaqlar...

**O***(qayğılı bir toxdaqlıqla).* Ultimatumu qəbul eləsələr, bu işi qan tökülmədən də yoluna qoymaq olacaqdır.

*İkinci Mən söhbətə istehza ilə qulaq asır, Birinci Mən çox kədərli görünür.*

**Üçüncü Mən***(çox qızğın).* Onlar bu ultimatuma, bizi sıxma-boğmaya salmaqla cavab verəcəklər... bizim şəksiz qələbəmizə bir neçə saat qalmış ömrümüzü itirə biləcəyimiz adama çox ağır gəlir. Özü də necə bir dəyərli ömürləri itirmək!

**O***(yüngülcə gülümsəyərək).* Bütün ömürlər eynidir... Ölümdən sonra isə, onların heç bir fərqi olmur.

**Üçüncü Mən.** Elə deyildir. Xalqın ən yaxşı keyfiyyətlərinin onun bir bölük nümayəndələrində toplanıb üzə çıxması üçün yüzilliklər gərək olur.

**O.** İnsanlar hamısı bərabərdir. *(Bir az səsini qaldırır.)* Hər halda gərək bərabərolsunlar.

**Üçüncü Mən.** Hüquqları! İmkanları! Dolanışıqları! Bunların hamı üçün bir olmasına sözüm yoxdur, ancaq hər bir insanın özünəməxsus təbiəti vardır, eləcə də buna uyğun olan bacardığı işi-gücü vardır. Beyinlə əlin arasında ayrıseçkilik salmaq olmaz, ancaq iş burasındadır, beyin qərar qəbul eləyir, əllər onun buyurduqlarını yerinə yetirir. Burada inciməli bir şey yoxdur. Bu ultimatumu yerinə çatdıran beş nəfər öldürüləcəksə, bununla xalqın beynini məhv edəcəklər, bu, əvəzolunmaz bir itki olacaqdır.

**O.** Beş adamın ölümü doğrudan da itkidir! Ancaq istənilən belə bir itki, bizim qələbəmizə kömək edirsə, mən onun tərəfdarıyam!

**Üçüncü Mən** *(bir az da bərk həyacanlanır).* Biz onsuz da istənilən halda qalib gələcəyik. Mən anlaya bilmirəm, bu mənasız qurbanlar nəyə gərəkdir?

**O** *(gülümsəyərək).* Yaxşı, birdən onlar ultimatumu qəbul eləməsələr, onda necə olsun? *(Pauza.)* Ultimatumu qəbul eləsələr, onda biz vətəndaş müharibəsindən qaça biləcəyik...

**Birinci Mən** *(yenə də çox kədərli bir görkəmdə).* Birdən qaça bilməsək? Bax onda yaxşı adamlar həlak olacaqlar. Özü də, hər iki tərəfdən də, ancaq yaxşı adamlar öləcəklər. Heç bir işə yaramayan sıravi adamlar isə öz evlərində sağ-salamat oturub qalacaqlar.

*Qəmli uşaq səsi, astadan xalq mahnısı oxuyur. Səs İkinci qonşunun pəncərəsindən gəlir: “Səndən mənə yar olmaz”.*

*Birinci qonşunun qarşısında nərdtaxta vardır. Əvvəlcə adama elə gəlir, o özü-özüylə oynayır. Ancaq sonradan onun İkinci qonşu ilə nərd oynadığı bəlli olur. İkinci qonşunun qarşısında da öz nərdtaxtası vardır, ancaq balkonun dəmir barmaqlıqlarının arxasında qalıb görünmür.*

**Birinci qonşu** *(zəri atır).* Şeş cahar!.. *(Səs küy salaraq daşların yerini dəyişir, nə oynadığını bərkdən xəbər eləyir.)* Birinci bölümün üçüncü oyuğundan ikinci bölümün üçüncü oyuğuna gedirəm. Sonra da ikinci bölümün altıncı oyuğundan üçüncü bölümün dördüncü oyuğuna gedirəm... At görək...

**İkinci qonşu** *(onun dediyinə uyğun olaraq öz taxtasında daşların yerini dəyişir).* Mənə bax, altıncı oyuqda haradan sənin daşın peyda oldu? Orada sənin daşın yox idi axı...

**Birinci qonşu.** Necə yəni, bəs mənim daşım harada idi, səncə?

**İkinci qonşu.** O daş beşinci oyuqda olmalı idi. Altıncı oyuqda sənin daşın yox idi. Sənə axırıncı dəfə xəbərdarlıq eləyirəm.

**Birinci qonşu.** Sən kimsən axı, mənə hər dəqiqəbaşı xəbərdarlıq eləyəsən?

**İkinci qonşu.** Düzgün oyna.

**Birinci qonşu** *(qondarma incikliklə).* Yox, belə oynamaq olmaz! Ya gərək biz biri-birimizə etibar eləyək, ya da heç nə alınmayacaq.

**İkinci qonşu.** Sənə deyirəm, daşı qaytar beşinci oyuğa.

**Birinci qonşu.** Deməli, mən öz gözlərimə yox, sənə inanmalıyam, eləmi? Bəs düzlük harada qaldı?

**İkinci qonşu** *(hədə-qorxu ilə).* Yenə də başladın?

**Birinci qonşu** *(bir az susur).* Aşağı düşə bilməzsən?

**İkinci qonşu** *(qətiyyətlə).* Yox.

**Birinci qonşu.** Düşərdin bir on dəqiqəlik aşağı. Oyunumuzu qurtarardıq. Sonra yenə çıxardın öz balkonuna.

**İkinci qonşu.** Yox, düşə bilmərəm. Oyna.

**Birinci qonşu.** Mən artıq oynamışam.

**İkinci qonşu** *(hədə gəlir).* Sənə deyirəm, daşı qaytar beşinci oyuğa.

**Birinci qonşu** *(qorxsa da, özünü o yerə qoymaq istəmir).* Qaytarmıram. At zəri görək.

**İkinci qonşu.** Sən əvvəl-axır bu yaramazlığından əl çəkmirsən də.

**Birinci qonşu.** Məni təhqir eləmə.

**İkinci qonşu** *(özü-özünə danışır).* Günah mənim özümdədir. Sən kimsən axı mən səninlə nərd oynayıram? Mənim rəhmətlik atam elə yaxşı eləyib sizi adam yerinə qoymazdı.

**Birinci qonşu.** Sənin atanın bura nə dəxli var? Bir dənə daşa görə, bax gör hələ mənə nə sözlər deyirsən! Utan barı... Evinin damı uçanda mən səndən bir qəpik də almayıb, onu pulsuz-parasız təmir elədim, ancaq sən onda nədənsə heç bəy soy-kökünü yada salmırdın.

**İkinci qonşu.** Mən elə belə də bilirdim, sən əvvəl-axır bu damı təmir eləməyinimənim gözümə soxmalı idin. Sənin pulunu verəcəyəm, darıxma, pulun çatar...

**Birinci qonşu.** Mən bunu sənin uşağının xətrinə elədim. Dedim qoy uşaq yağış altında qalıb islanmasın... Sənin pulun olmadan da keçinərəm. Belə pullusan, get uşağına pal-paltar al, qoy əyni-başı sevinsin...

**İkinci qonşu** *(acıqla).* Mənə sənin kimi itin məsləhəti gərək deyil! Bir o çatmırdı elə, sənin sözünlə oturub duram!

**Birinci qonşu.** Sənin pulun olsaydı, neçə illər bircə çuxa ilə gəzməzdin...

**İkinci qonşu** *(onun üstünə tüfəng çəkir).* De görək, başqa nə sözün var?

**Birinci qonşu** *(qorxur).* Daha heç bir sözüm yoxdur. Ağzıma qıfıl vurub balıq kimi dinməz-söyləməz qalacağam.

**İkinci qonşu.** Hə, bu başqa məsələ. Yoxsa bir az pul yığıb oğlunu oxutmusan deyə, özünü adam saymağa başlamısan. Mənim üçün sən daşyonan idin, elə daşyonan da qalmısan.

**Birinci qonşu.** Şükürlər olsun allaha. Yenə öz əlimin zəhməti ilə dolana bilirəm.

**İkinci qonşu** *(hədə-qorxu ilə).* Sən yenə başladın?

**Birinci qonşu.** Mən məgər artıq-əskik bir söz dedim?

**İkinci qonşu.** Sənin gördüyün işə mən əlimi bulaşdıra bilmərəm. Mənim kimi əsil-nəcabətli adam, gərək əl əməyi ilə dolanmasın. Bunu heç vaxt unutma!

**Birinci qonşu** *(incik).* Unutmaram. Ancaq daha səninlə heç vaxt nərd oynamayacağam.

**İkinci qonşu.** Pah! Qorxdum, ay aman! Sənlə nərd oynamadan da keçinərəm! *(Susur.)* Bəs bu tası qurtarmayaq?

**Birinci qonşu.** Yox. *(Gurultu ilə nərdtaxtanı qapayır.)*

*Birinci qonşunun arvadı, iki qızı ilə birgə gəlirlər. Onların pörtmüş üzlərindən, bir də əllərindəki boxçalardan hamamdan gəldikləri bilinir. İkinci qonşu nəzakətlə üzünü yana çevirib, onlara sarı baxmır.*

**Birinci qonşu.** Axır ki gəlib çıxdınız. Mənim də ürəyimə yüz cür qara-qura fikirlər gəlir, bayaqdan.

**Arvad.** Ay kişi, hamamda bizim başımıza nə gələsiydi ki?

**Birinci qonşu.** Çox şey ola bilər! İndi pis zamənədir... *(Acıqla əlini yellədir).*

**Arvad.** *(bərkdən).* Lap bu yaxında Müsavat hökuməti yıxılacaq.

**Birinci qonşu** *(qorxa-qorxa yan-yörəsinə boylanır).*Sən hardan bilirsən?

**Arvad.** Hamamda danışırdılar.

**Birinci qonşu** *(maraqla ona baxır).* Daha nədən danışırdılar?

**Arvad.** Tezliklə bolşeviklər kələcək... Bu, ingilislərin xoşuna gəlmir. Axı onlara bizm neftimiz lazımdır.

**Birinci qonşu.** Bəs türklər?..

*Birinci qonşunun kiçik qızı, atasının arxasından anasına nəsə işarə eləyir.*

**Arvad.** Bu dəfə türklərdən heç nə danışmadılar... *(Qızının gizli işarəsini görür.)* Bugün-sabah bizə elçilər gələcək.

**Birinci qonşu** (*qızlarına üz tutur).* Siz niyə burada dayanmısınız. Keçin evə.

**Kiçik qız.** Təmiz hava udmağa da qoymurlar.

**Birinci qonşu.** Yolda aldığın təmiz hava bəs eləmir? *(Arvadına üz tutur.)* Sən bunlarla bir az ciddi məşğul ol.

**Arvad.** Bundan da ciddi? Yazıqlar gün işığı da görmürlər.

**Birinci qonşu.** Elçilər barədə söz dəqiqidir yəni?

**Arvad.** Hə. Mən o dəqiqə başa düşdüm. Hamama beş nəfər birdən gəlmişdilər. Qoca nənələrini də sürüyüb gətirmişdilər ora. Mənimlə danışırdılar, yuyunurdular, ancaq gözlərini bizim qızlardan çəkmirdilər.

**Birinci qonşu.** *(qızlarına sarı dönür).* Keçin evə, utanmazlar.

**Kiçik qız.** Bizim nə günahımız var?

**Birinci qonşu** *(arvadına).* Nisəxanım da orada idi?

**Arvad.** Hə.

**Kiçik qız.** O, mənim başımı sığalladı.

**Birinci qonşu** (*böyük qızına üz tutur).* Sən niyə danışmırsan?

**Böyük qız (***çox qəmli).* Mənə baxan yox idi.

**Birinci qonşu.** Eyb etməz. Allah qoysa sənə də baxarlar. Sənin kimilərlə də evlənənlər olur.

**Böyük qız.** Kaş ki, qocadan-zaddan olmasın ancaq...

**Birinci qonşu.** Yaxşı, daha bəsdir. Keçin evə. *(arvadına.)* Sən də gir içəri.

*Qızlar evə keçirlər.*

**Arvad.** Sənə nə gəlib bu gün, yaman acıqlısan?

**Birinci qonşu.** Mən acıqlı deyiləm, qayğılıyam.

**Arvad.** Nə baş verib?

**Birinci qonşu.** O qədər söz var, hansını danışasan? O bir olan allaha dua eləyirəm—qalan ömrümü sakitçiliklə yaşamağa yol açsın. Heç nə istəmirəm, nə pul, nə hakimiyyət, təki ölümdən, xəstəlikdən uzaq olaq. Bir də nə olaydı, nəvələrimi qucağıma alan günü görəydim.

**Arvad.** Allah qoysa, nəvə də görəcəksən, az qalıb.

**Birinci qonşu.** İnşəallah!

*Küçəylə üç kişi yaxınlaşır: onlardan ikisinin böyürlərindən silah asılıb, sinəsi gilizlı çərkəzi geyimdədirlər, buxara papaq qoyublar; üçüncüsü—tünd rəngli avropa kostyumundadır, başına qazançaya oxşayan qırağı ensiz şlyapa qoyubdur. Onlar ayağını isti suya qoyan Birinci qonşuya yaxınlaşırlar. Buxara papaqlılar özlərini çox ötkəm aparırlar, ancaq “qazanpapaqlı” özünü çox ehtiyatlı və şübhəli aparır.*

**Birinci qonşu** *(arvadına).* Sən keç evə.

*Arvadı gedir.*

**Qazanpapaq** *(yavaş səslə).* Sənin kirayənişinin gəlib çıxmadımı?

**Birinci qonşu** *(tələsik stuldan qalxır, ancaq ayaqları su dolu ləyənin içində qalır).* Yox. Bu gün ikinci gün olar, gəlmir.

**Birinci papaqlı** *(ikinciyə).* Nəsə mənim bundan heç xoşum gəlmədi.

**İkinci papaqlı** *(əvvəlcə su dolu ləyənə, sonra Birinci qonşuya narazılıqla baxır).* Hə, deyəsən yaman təmizkardır. *(Elə bil özündən asılı olmayaraq, birdən əlini tapançasının dəstəyinə qoyur.)*

**Birinci qonşu.** And olsun allaha, düz deyirəm, o, iki gündür evə gəlmir. *(Qazanpapağa üz tutur)* Cənab xəfiyyə!..

**Qazanpapaq.** Yavaş, ay axmaq... (*Papaqlılara üz tutur.)* Siz də əlinizi dincsaxlayın.

**Birinci qonşu** *(hıçqırır).* Mən bir avam adamam, özüm də hökumətin tərəfindəyəm.

**Qazanpapaq.** Bilirəm, bilirəm... *(Papaqlılara.)* Yaxşı, indi necə eləyək?

**Birinci papaqlı.** Sən bizə nə demişdin? “Gəlirsiniz, işinizi görüb gedirsiniz”. İndi belə çıxır, iş başqa cürdür.

**İkinci papaqlı.** Hələ bir başqası da varmış burada. *(Əlini tapançanın dəstəyindən götürmür.)* Bəlkə gəlmişkən elə bunu da aradan götürək getsin?

**Qazanpapaq** *(əsəbi).* Bizə başqası lazımdır. Mən axı sizə başa salmışdım.

**İkinci papaqlı.** Nə olar, sonra onu da aradan götürərik... Bir nəfər az, bir nəfər çox, nə fərqi var ki?

**Qazanpapaq.** Gərək bir azdan gələk.

**Birinci papaqlı.** Bizim hər görüşümüzün haqqı var, bunu da unutmayasan... **Qazanpapaq** *(narahatlıqla).* Elə isə, bəlkə bir az da gözləyək? Heç olmasa yarım saat... Bəlkə birdən gəlib çıxdı... Ancaq gərək elə eləyək bizi görməsin... (*Gizlənməyə yer axtararaq, küçənin o biri üzündəki səkiyə tərəf yeriyir.)*

*Papaqlı kişilər narazılıqla başlarını bulayaraq onun ardınca gedirlər. Birinci qonşu ayaqları su dolu ləyəndə, qorxusundan yerində donub qalıbdır. Küçənin o biri üzündən, ikinci qonşu öz balkonundan baş verənləri izləyir. Qazanpapağın başçılıq elədiyi üçlük onun evinin səkisinə yaxınlaşanda o, tüfəngi onlara tuşlayır.*

**İkinci qonşu** *(uca səslə).* Bir addım da atsanız hamınızı güllələyəcəm.

*Üçlük diksinərək, dayanır. Papaqlı kişilər tapançalarına əl atırlar. Qazanpapaq çöməlir.*

**Birinci papaqlı** *(narazı bir səslə).* Bu kimdir belə?

**İkinci qonşu.** Mən sizə xəbərdarlığımı elədim.

**İkinci papaqlı** *(təəcüblə öz-özünə danışır).* Görünür bu hələ kiminlədanışdığını bilmir. Yoxsa heç vaxt belə sırtıqlıq eləməzdi.

**Qazanpapaq** *(qışqırır).* Güllə atmayın! Siz məgər qoçu Nəcəfqulunu tanımırsınız?

**İkinci qonşu.** Lap, Palton-Abasqulu olsun! Mənim evimə üç arşından yaxın gəlsəniz, vuracağam. Kim olur olsun. Buranın yiyəsi mənəm.

**Birinci papaqlı** *(ikinciyə).* Hə, indi bununla neyləyək?

**İkinci papaqlı.** Mənə elə gəlir, onun dilini kəsmək lazımdır, üstəlik qulağını da...

**Qazanpapaq.** Cənablar, cənablar, axmaqlamayın. Biz tapşırığı yerinə yetirməyə gəlmişik.

**Birinci papaqlı** *(bərkdən).* Mən sənə göstərərdim buraların yiyəsi kimdir... Eybiyox, vaxtı gələndə sənə bu borcumu qaytararam...

**Qazanpapaq.** Gedək...

*Gedirlər. Birinci qonşu yorğun bir şəkildə stula çökür.*

**Birinci qonşunun arvadı.** Bunlar səndən nə istəyirlər?

**Birinci qonşu** *(yazıq görkəmdə).* Məni öldürmək istəyrdilər. Nə üçün? Mən kimə neynəmişəm, kimə toxunan bir söz demişəm?! Özüm üçün yaşayıram, heç kimlə işim yoxdur. Hamıdan da razıyam. Qubernator var idi—sağ olsun, ingilislər gəldi—onlar da sağ olsunlar, türklər gəldilər—çox sağ olsunlar, müsavat gəldi—elə onlar da sağ olsunlar, ruslar gələcək—belə lap xoş gəlsinlər. Daha nə istəyirsiniz? Mən bundan artıq nə eləyə bilərəm? Məni niyə öldürüsünüz axı?!

**Sədrlik edən.** Norveçdən gələn teleqram. *(Oxuyur.) “*Norveç hökumətinin adından müstəqil Azərbaycanın parlamentinə salamlarımı yetirirəm, gənc respublikanızın gələcəyi üçün gördüyünüz quruculuq işlərində sizlərə uğurlar diləyirəm. Norveçin Rusiya səfirliyinin Qafqaz konsulu.”

**Üçüncü Mən.** Polis qoçuların əli ilə, hökumətə qarşı çıxanları öldürtdürür.

**Birinci Mən.** Əli Bayramovu öldürüblər.

**O.** Sabah saat onbirdən gec olmayaraq, XI ordu Bakıda olacaq.

**Üçüncü Mən.** Onda bizim ultimatum verməyimizin nə mənası var?

**O.** Bir də təkrar eləyirəm, hakimiyyətə sülh yolu ilə gəlmək üçün, ən kiçik imkandan da yararlanmağa çalışmalıyıq.

**İkinci Mən** *(yenə də istehza ilə).* Hakimiyyətə gəlmək üçün, bütün imkanlardan yararlanmaq gərəkdir.

**O** *(təəcüblə).* Bunu necə başa düşək?

**İkinci Mən.** Elə eşitdiyiniz kimi də başa düşün. Məqsədə çatmaq üçün bütün mümkün vasitələr məqbuldur.

**O.** Mən bununla razı deyiləm.

**İkinci Mən** *(istezayla).* Elə şeylər var, onu heç kim boynuna almaq istəmir. Bunu hətta özündən belə gizlədir.

**O.** Yalandır!.. Mən həmişə öz prinsiplərimə zidd olan vasitələrdən uzaq qaçmağa çalışmışam...

**İkinci Mən.** Çalışmısan... Ancaq həmişəmi onlardan qaça bilmisən?..

**O.** Həmişə!

**İkinci Mən.** Biz öz baxışlarımızın ziddinə olaraq elədiklərimizi mümkün qədər unutmağa çalışırıq... Ya da onları doğrultmaq üçün bir üsul axtarıb tapırıq.

**O** *(başını bulayır).* Bu dediklərin mənə aid deyildir.

**İkinci Mən.** Onda biz burada nə üçün danışırıq? Mənim danışdıqlarım elə sənin düşündüklərin deyilmi? Elə bunlar da sənin düşündüklərini demirlərmi? *(Əli ilə, saymazyana şəkildə, onların danışığına qulaq asan o biri Mənləri göstərir.)* Təəsüf ki...

**O.** Nə üçün təəsüflənməliyik?

**İkinci Mən.** Ona görə ki, onların dedikləri, bizim əlimizi işdən soyudan şübhələrdən başqa bir şey deyildir.

**O** *(güclə sezilən bir təbəssümlə).* Axı onlar da elə Mən özüməm. Məgər onların şübhələri elə mənim öz şübhələrim deyilmi?

**İkinci Mən.** Bəli, çox təəsüf ki, səninkidir. Ancaq sənin təbiətindən doğan bu əlsiz-ayaqsız ziyalılıq təzahürlərinə mən ikrahla yanaşıram. *(O biri iki Mənlərə yaxınlaşır.)* Əlbəttə, öz şübhələrindən söz açmaq, tərəddüd etmək, təhlil eləmək, tədbirli olmaq, heyran olmaq, arzulamaq, nədənsə asılı olmaq... ancaq heç nə etməmək, çox rahat bir yoldur! Gerçək imkanları, təmiz olmadığı üçün, əldən vermək, ancaq bunun əvəzində nə eləmək lazım olduğunu tapa bilməmək! Böyük planlar qurmaq, ancaq onları yerinə yetirmək yollarının hamısını şübhə altına almaq! Ona görə ki, hər bir işdə ən asanı elə şübhələnməkdir.

**Birinci Mən.** Şübhəyə qapılmadan işə başlamaq, ən asan yoldur.

**Üçüncü Mən.** Bu, nəticəni düşünmədən işə başlamaq deməkdir.

**İkinci Mən.** Görülən işin mahiyyəti, onun nəticə verməsi ilə ölçülür. Nəticə uğurludursa, onda şübhə yalnız elə ziyalı qətiyyətsizliyinin təzahüründən başqa bir şey deyildir.

**Birinci Mən.** Ya da humanizminin...

**Üçüncü Mən.** Ya da müdrikliyinin! Axı hər bir nəticə, ancaq və ancaq sonsuz nəticələr zəncirinin növbəti halqasıdır. Bugünkü qələbə, çox vaxt sabahkı məğlubiyyətə aparır.

**Sədrlik edən.** Gürcüstandan gələn teleqram. *(Oxuyur.)* “Gürcüstan respublikasının parlamenti ilə hökuməti adından, qardaş azərbaycan xalqını Avropa xalqları ailəsinin tam hüquqlu üzvü olması münasibəti ilə təbrik edirik. Qoy bu zəfər bizim respublikaların xalqlarının öz aralarında daha da sıx birləşərək, öz müstəqilliyini qorumaq uğrundakı çalışmalarını bir az da gücləndirsin. Yaşasın, azad Azərbaycanın azad xalqı.” *(Alqışlar.)*

**O.** Müsavat parlamentinə ultimatumun verilməsi, bütün şübhələri silib atacaq bir zərurətdir. Bu, ən humanist, ən müdrik addımdır. Bu, bütün dövrlərdə anılacaq bir qələbə olacaqdır.

**Birinci Mən.** Sabah XI ordu gəlirsə, müsavat hakimiyyəti onsuz da yıxılacaqdır.

**İkinci Mən** *(istehza ilə).* Əgər hakimiyyətin təhvil verilməsi haqqında ultimatum bu gün qəbul olunarsa, onda bu ultimatumu verən beş nəfər Sovet Azərbaycanının liderləri kimi tanınacaqlar, onların adı xalqın tarixinə yazılacaqdır: Bax ən vacibi budur!

*O bu sözləri deyib, Birinci Mənlə, İkinci Mənə sarı baxır, onların etiraz edəcəyini gözləyir.*

**Birinci mən** *(bir az fasilədən sonra, kədərli).* Məncə, bu yolla xalq içində məhşurlaşmağa çalışmaq istədiyini beləcə açıq ürəklə etiraf eləmək, özünü öz gözündə olduğundan yaxşı görməyə çalışmaqdan yaxşıdr...

**Üçüncü Mən.** İndi özünü ittiham eləmək vaxtı deyildir. Kimözünüaldatmayıb ki? Ölümlə bitən addımın nəyə görə atıldığının bir fərqi varmı yəni? *(İkinci Mənə üz tutur.)*  Birinci sayılmaq naminə ölməklə, ümumi maraq naminə ölməyin ikisi də xoşagəlməzdir. Burada nə bəhanə olursa olsun, mən bu ultimatumun verilməsinin əleyhinəyəm!

**O** *(Özünün üç Məninə elə baxır, sanki onları birinci dəfə görür).* Sən demə özünün iç üzünü açmaq bu qədər sadə imiş. Bir azca təhlükə yarandımı, içindən o qədər əclaflıqlar püskürməyə başlayır ki, gəl görəsən! *(Üzünü ikinci Mənə tutur.)* Doğrudanmı mən o qədər lovğayam ki,ancaq elə tarixə düşmək üçün ölmək istəyirəm? Ancaq mənə elə gəlirdi, özümü yaxşı tanıyıram! *(Səhnənin qarşı tərəfinə çıxır.)* Mənə bu inqilabdan heç nə lazım deyil. Mənim firavan yaşamaq üçün hər şeyim var, hamısı da yerli-yerində: avropa təhsili, vəzifə, uğurlu karyera imkanlarım. Mən gəncəm, deyilənə görə görkəmcə də babatam, yaxşı ailədən çıxmışam, gözəl bir ömür sürə bilərəm. İnqilab qalib gələndən sonra da, mənim ondan ehtiyacım yoxdur... *(Gülümsəyir.)* Xüsusilə də bu yolda ölsəm, onda lap heç nədən ehtiyacım olmayacaq. Mənim öz-özümü aldatmağa da ehtiyacım yoxdur. And olsun, mənim bu dünyada tək bir məqsədim, insanların, mənşəyindən, inamından, irqindən asılı olmayaraq, azad və bərabərlik içində yaşaya bilməsidir. Mənim bundan başqa heç bir məqsədim yoxdur. Əgər bu məqsədə çatmaq üçün, hər şeydən, o sıradan ömrümdən də keçmək lazımsa, mən buna da hazıram. *(Özünün Mənlərinə üz tutur.)* Əgər mənim daxilimdə, indi üzə çıxdığı kimi, hansısa başqa, gizli istəklər baş qaldırsa da, mənim iradəm onların əsil təbiətimə üstün gəlməsinə yol verməyəcəkdir. Mənim əqidəmə görə, insan üçün bundan xəcalətli bir şey ola bilməz ki, o, qorxu ilə şübhəyə qapılsın *(barmağını Üçüncü Məninə tuşlayır),* öz şəxsi maraqlarına qulluq eləsin *(İkinci Mənini göstərir)* və humanizmlə, məişətsevərliyə qurşanıb əlini işdən soyutsun *(Birinci Mənini göstərir).*

**Birinci Mən.** Elədir, humanizmlə, məişətsevərlik bəzən insanı hansısa işləri görməkdən çəkindirə bilir. Ancaq burası da var, bəzən özünü nəyisə eləməkdən saxlaya bilmək, elə ən böyük qələbə sayıla bilər.

**O** *(çılğın bir tərzdə).* Mən, bütün vəziyyətlərə, bütün zamanlara tətbiq oluna bilən bu ümumi mühakimələrə qulaq asmaqdan bezdim artıq. Mən konkret bir adamam, mənim ancaq bir ömrüm var və mən bəlli bir tarixi məqamda yaşayıram. Mən öz ömrümdə insanlığa zidd nə eləmişəm axı? Mən öz siyasi əqidəmə uyğun yaşayıram, mənsub olduğum partiyanın qoyduğu nizam-intizama tabeçilik göstərirəm. Əlbəttə, öz duyğularıma qulaq asmamaqla günah işlətdiyim də olubdur. Ancaq mənim təmkinli olmağım, özümdən başqa kiməsə ziyan vurubmu?

**Birinci Mən.** Hər bir insan özünün əvəzolunmazlığı və təkrarsızlığı ilə, insanlıq adlanan böyük bir orqanizmin kiçik bir hüceyrəsidir. O özünə ziyan yetirəndə hökmən bir başqasına da ziyan vurmuş olur... Bir anlıq yaddaşını ara və xatırla, sənin öz öhdəliklərinə bu sədaqətin həmişəmi başqaları üçün ziyansız ötüşübdür? Mən sənin öz rəqiblərinlə üz-üzə gələndə baş verən toqquşmalarını demirəm. Bu halda sən əsgər kimi hərəkət eləmisən, əmri yerinə yetirmisən, sənin bu sayağı gördüyün bütün işləri doğrultmağa imkanların var. Hətta, kimisə öldürmüsənsə də...

**O.** Bəli, mən öldürmüşəm də! Qarşımda qoyulan o ali məqsədə çatmaq üçün, mən istənilən qurbanı verməyə hazır olmuşam. Mən bütün bunları düzgün olaraq elədiyimə inanıram. Mən buna inanıram, mən nə eləmişəmsə həmən ali məqsəd uğrunda eləmişəm, bu isə mənim hərəkətlərimi doğruldur!

**Leninin səsi.** Kim ki, burjuaziyaya qalib gəlmək üçün, hakimiyyətin fəhlələrin əlinə keçməsi, ümumdünya proletar inqilabının başlaması üçün, qurban verməyin zəruriliyini anlamır, bundan çəkinir, o, inqilabçı deyildir... Böyük dağıntılarsız, terrorsuz, formal demokratiyanı sıxışdırmadan, inqilab baş verə bilməz.

**Birinci Mən.** Mən başqa şey deyirəm.

**O.** Nə demək istəyirsən?

**Birinci Mən.** Mən sənin əqidənlə birbaşa bağlı olmayan, hansısa nizam-intizama tabe olmağa məcbur olmadan gördüyün işlərdən danışıram. Sən canlı bir insansan, həyat isə sənin qarşına elə situasiyalar çıxarmışdır ki, sənin burada: “Nə etməli?” sualına hazır cavabın olmamışdır. Həyat istənilən böyük nəzəriyyədən geniş və tutumludur, ona görə də, hər bir şəxs, zaman-zaman, ancaq özünün məsuliyyət daşıdığı qərarlar verməli olur, bu anlarda onun verdiyi qərarın hansısa nüfuzlu bir şəxsin rəyi ilə üst-üstə düşüb-düşməyəcəyini aydınlaşdırmağa imkanı olmur. Nəzəriyyə ümumi qanunauyğunluqları ortaya çıxarır, həyat isə xüsusi hallardan əmələ gəlir. Biz hətta, Ən Başlıca Metodla silahlananda belə gördüyümüz işləri öz mənimizə uyğun olaraq eləyirik.

**O.** *(irişir.)* Hansı məni deyirsən. Axı belə çıxır, sizlər bir neçə nəfərsiniz?

**Birinci Mən.** Elə başlıca problem də buradadır: hər bir vəziyyətdə bu Mənlərdən hansının dediyi sənə daha düzgün görünəcəkdir? Çalışıb-çabalamaq(*İkinci Məni göstərir),* ehtiyatlı olmaq *(Üçüncü Məni göstərir),* yoxsa...

**O.** Bəs özünü niyə demirsən? Sənin adın nə olacaqdır? Sən mənə nəyi öyrətmək istəyirsən?

**Birinci Mən.** Dəqiqliklə deyə bilmərəm. Yəqin ki, insanpərvərlik demək olar: o məşhur deyimdə olduğu kimi—“İnsana xas olan heç nə mənə yad deyildir...”

**O.** Sevgi işlərinə də sən baxırsan?

**Birinci Mən.** Bəli. Sevgi işləri ilə də mən məşğulam.

**O.** Elə isə, mən hansı işlərlə məşğul oluram?

**Birinci Mən.** Bunların hamısı sənin öz əlindədir. Biz yalnız elə sənin Məninin hissələriyik. Burada son qərarı sən verirsən. Eləcə də bütün elədiklərinə görə də sən məsuliyyət daşıyırsan!

*Səhnəyə üstüörtülü furqon gəlir, onu boyunduruqlara qoşulmuş dörd aktyor çəkib gətirir: Piyero, Arlekin, Qozbel, bir də Kolombina. Onlar alabəzək kostyumlar geyiniblər, üzləri oynadıqları rollara aid maskalara uyğun boyanıbdır.*

**Piyero.** Gəlib çıxdıq.

*Aktyorlar boyunduruqlarını soyunurlar. Piyero, hələ də ayaqlarını isti suya qoyub, fikirə dalaraq oturub qalmış Birinci qonşuya yaxınlaşır.*

Salam, ata.

**Birinci qonşu** *(diksinir, aktyorun maskasına baxır, sıçrayıb ayağa qalxır).* Oğlum! Sənin başına nə oyun açıblar? Arvad! Arvad! Qızlar, tez olun, tez olun, buraya gəlin!

*Evdən onun gombul arvadı ilə qızları qaçaraq gəlirlər.*

Bir baxın, görün uşaq nə günlərə qalıb! Mənim yazıq uşağım!

*Qadınlar Piyeronun başına yığışırlar, səs-küy qopur: “oğlum mənim”, “qardaşım” deyə səslənirlər. Birinci qonşu, oğlunu bağrına basıb fəryad qoparmağına davam eləyir. Aktyorlar maraqla bu səhnəyə tamaşa eləyirlər.*

**Birinci qonşu.** Haralarda itib batmısan? Özünü niyə bu kökə salmısan?

**Piyero.** Mən aktyor olmuşam, ata.

**Birinci qonşu.** Nə olmusan?! Mən buna görəmi əlimdə olan-qalan pul-paranı sənin təhsilin üçün qoymuşdum? Sən də oxuyub belə avaraçılıq eləyəsən?

**Piyero.** Mən avara deyiləm, ata. Sən bunu sonra başa düşərsən.

**Birinci qonşu** *(dəhşət içində furqona, aktyorlara, Kolombinaya baxır).* Siz elə bu cürə də gəzirsiniz? Hamınız bir yerdə?

**Piyero.** Bəli.

**Birinci qonşu.** Elə hamınız bir yerdə də yatırsınız?

**Piyero.** Yolda gecələməli olanda hə.

**Birinci qonşu.** Odamı sizinlə bir yerdə yatır? *(Əli ilə Kolombinanı göstərir, Kolombina gülümsəyir.)*

**Piyero** *(atasına qınaqla baxır).* Ata, o qız bizim bacımızdır.

**Birinci qonşu.** Bacındır?! Sənin bacıların bax bunlardır, gecə-gündüz sənin üçün göz yaşı axıdırlar. Bundan sənə bacı olmaz...

**Kolombina** *(Piyeroya üz tutur).* Atan ilə sözləşmə, dostum. Qoy necə istəyir, elə də düşünsün. Yaxşısı gəl başlayaq... Camaat artıq toplaşıb. *(Əli ilə tamaşa zalını göstərir.)*

*Piyero furqona yaxınlaşır. Tamaşa başlayır. Aktyorlar furqonun yanında üzü tamaşaçılara sarı, sıra ilə dayanırlar.*

**Arlekin** *(ucadan, mahnı oxuyurmuş kimi).* Biz indi sizin üçün Əbədi sevgi haqqında tamaşa göstərəcyik. Aldanmış ərdən, ehtiraslı aşiqdən söz açacağıq. Piyero, Kolombina, Qozbel və Arlekinin başına gələn faciədən danışacağıq.

*Aktyorlar sevginin yenilməz gücündən bəhs edən mahnı oxuyurlar, mahnı bu mövzudadır: bütün dünyanı hərəkətə gətirən güc sevgidən doğulur, sivilizasiyalar, imperiyalar, siyasi sistemlər, dinlər yaranır və yox olur, ancaq əbədi və sonsuz sevgi qalır! Azad sevgi! Sevgini azadlıqdan məhrum eləməyə yönəlmiş istənilən fəaliyyət ölümə məhkumdur! İndi aktyorlar, göstərəcəkləri tamaşa ilə, tamaşaçıları da buna inandıracaqlar.*

*Oxuyub rəqs eləyəndən sonra, aktyorlar pantomimo oynamağa başlayırlar. Piyero qırağa çəkilir, Arlekin Kolombinanın əlindən tutub furqonun yanına gəlir, eyni zamanda, gah onun qarşısında əyilir(ona olan sevgisi cavabsız qaldığı üşün), gah da onu hədələyir(onu qısqandığı üçün). Kolombina onun nəvaziş və hədələrinə məhəl qoymur. O, çox qəmli və sakit görünür. Arlekin onunla vidalaşır, qızı furqona salıb qapını bağlayır. Getməzdən qabaq o, Qozbelə Kolombinaya göz qoymağı tapşırır. O çıxıb gedən kimi, Kolombina fırça ilə boyaq vurulmuş alabəzək pərdə asılmış pəncərənin qabağına gəlir. Qəmli düşüncələrə dalır, sonra da mahnı oxumağa başlayır. Qozbel ondan gözünü çəkmir. Onun əlini öpməyə çalışır. Kolombina ikrahla bu yeni peyda olmuş aşiqi itələyir, Qozbel isə çox qızğın bir tərzdə onu çoxdan sevdiyini etiraf eləyir. Kolombina acıqlanıb, onu qovur.*

*İncik düşmüş Qozbel, furqonun giriş qapısının ağzında yerə uzanır. Özünü yuxuluğa vurur. Kolombina yenə də qüssə içindədir. Birdən Piyero görünür, Kolombina onu görən kimi ilk baxışdan ona vurulur. Piyero da onun gözəlliyinə heyran olmuşdur. Onlar biri-birilərinə öz sevgilərini etiraf eləyirlər. Kolombina utancaq Piyeronu, furqonun pəncərəsindən keçib onun yanına gəlməsi üçün dilə tutur. Onu güclə dartıb öz yanına salır. Qozbel göz altdan baş verənlərə baxır. Sonra isə ayağa qalxıb Arlekini çağırmağa qaçır.*

*Arlekin gəlib çıxır. Pəncərədən içəriyə baxır. Sonra bərkdən fəryad qoparır. Qurşağına sancdığı bıçağı çıxarır. Qəzəblə furqona keçir. Tutaqlaşmış rəqiblər furqondan çıxıb küçədə süpürləşirlər. Aktyorlar dalaşaraq, İkinci qonşunun balkonuna yaxınlaşırlar. O dəqiqə də onun qışqırığı eşidilir.*

**İkinci qonşu** *(tüfəngi onlara tuşlayıb).* Geriyə çəkilin! Bir addım da atsanız vuracağam!

*Aktyorlar qorxudan yerlərində donub qalırlar, onları kimin və nə üçün hədələdəyini anlamağa çalışırlar.*

**Birinci qonşu** *(aktyorların yanına qaçır).* Geriyə, geriyə, ora olmaz. O zarafat eləmir. Mən onu yaxşı tanıyıram.

*Yaxınlaşıb aktyorları İkinci qonşunun evindən uzaqlaşdırır. Aktyorlar nə baş verdiyini anlamadan, geriyə qayıdıb tamaşanı davam elətdirirlər. Kolombina silahsız Piyeroya kömək eləmək istəyir. Qəzəblənmiş Arlekin Kolombinanın ürəyinə bıçaqla ölümcül bir zərbə vurur. Elə o andaca, sevgilisini həmişəlik itirdiyini anlayıb, əlindəki bıçaqla özünü də öldürür. Piyero yerə düşmüş bıçağı götürür. Sevgilisinin ölümündən sonra onun üçün yaşamağın heç bir mənası qalmamışdır.*

**Birinci qonşu** *(oğlunun üstünə cumur).* Oğlum! Yalvarıram, özünü öldürmə, nə olar!

*Ancaq Piyeronu saxlamaq mümkün olmur. O, qolaylanır və Kolombina ilə Arlekinin yanına yıxılır.*

*Birinci qonşunun bütün ailəsi, özüqarışıq, onun üstünə atılırlar. Bütün “ölmüş” aktyorların dirilib ayağa alxdığını görəndə isə onların sevincinin həddi-hüdudu olmur. Xoşbəxt aktyorlar tamaşaçılara təzim eləyirlər.*

**Birinci qonşu** *(əl-ayağa düşür, aktyorlara üz tutur).* Buyurun, hamınız mənimevimə. Bir az dincəlin.

*Kolombinanın əlində şlyapa var. Bir az dayanandan sonra, Kolombina şübhələrini yenib, Ona yaxınlaşır. O, tələsik ciblərini qurdalayır, bir neçə ədəd xırda pul çıxarıb şlyapaya atır.*

**Kolombina** *(istehza ilə).* Təşəkkür eləyirəm.

*O, qızın üzünə baxır, nəsə demək istəyir, ancaq çatdırıb deyə bilmir, Kolombina aktyor yoldaşlarına qoşulub Birinci qonşunun evinə keçir.*

*O isə Birinci Məninə yaxınlaşır.*

**O.** Hətta indi də, üstündən neçə illər keçsə də, həmən vəziyyət təkrarlansaydı, mən yenə də o vaxt elədiyimi kimi davranardım.

**Birinci Mən.** Gör üstündən neçə illər keçib, ancaq sən hələ də özünü doğrultmağa çalışırsan. Öz içindəki insanı çox bacarıqla öldürdüyünü boynuna almaqdan qorxursan.

**İkinci Mən** *(acıqlı).* Yenə də bu ziyalılıq xırdaçılığına başlayırsınız deyəsən! Olub keçənləri nə qədər xatırlayıb təhlil eləmək olar axı! Üstündən altı il keçib! Çoxdan olub keçmiş, qurtarmış bir hadisənin üstünə bu cür, dönə-dönə qayıtmağın bir anlamı varmı, yəni? Özü də yenə böyük bir iş baş versəydi? Həyat, məqsədə doğru hərəkətdir, istər-istəməz nələrisə tapdayıb keçməli olursan.

**Birinci Mən.** Ya da kimlərisə!..

**İkinci Mən.** Bəli, lazım gəlsə, lap kimləri də! Özü də buna görə utanmağa da dəyməz. Həqiqətin gözünün içinə dik baxmaq lazımdır. Kİmsə bu dünyada nəsə bir uğur qazanmaq istəyirsə, gərək maneələri adlaya bilmək bacarığına da yiyələnsin.

**Birinci Mən.** Hətta bu maneə insan olsa belə, fərqi yoxdurmu?

**İkinci Mən.** İnsanı ayaqlayıb keçəndə gərək bir az ayıq-sayıq olasan! Yoxsa insanı yaralayıb buraxanda, o sonradan, çox qorxulu qisas ala bilər.

**Birinci Mən.** Bu dünyada elə bir məqsəd ola bilməz ki, ona çatmaq yolunda insana maneə kimi baxılsın.

**İkinci Mən** *(ikrahla).* Ziyalı cəfəngiyyatı! *(Ona üz tutur.)* Sən onda hər şeyi düz eləmişdin. Sənin bütün sonrakı həyatın da haqlı olduğunu göstərdi.

**Üçüncü Mən** *(ona lap yaxın gəlir, pıçıltı ilə).* O qızda doğrudan da, çox anlaşılmaz və çox da qorxulu nə isə bir cəhət var idi. Bu hiss məndə indiyəcən də qalır... *(söz axtarır)* elə bil hansısa bataqlığa düşmüsən, addımladıqca bir az da dərinə batmağa başlayırsan.

**O** *(acıqlı).* İş bunda deyildi!

**Üçüncü Mən** *(incik).* Ancaq bu da var idi. Sən getdikcə ona daha böyük bir istəklə bağlanırdın.

**Birinci Mən.** Bu adi istək deyildi. Sən onu sevirdin. Bu sənin həyatında birinci və sonuncu sevgin idi.

**İkinci Mən** *(qışqırır).* İndi bunu araşdırmağın nə mənası var: o qızı sevirdin, yoxsa yox, gör üstündən neçə il keçib?!Sənin otuz yaşın var. Sən indi Azərbaycanda inqilabi hərəkatın başçılarından birisən. Düzdür, buradakı hərəkat, rus inqilabi fırtınasının kiçik bir dalğasıdır, ancaq hər bir kiçik xalqı ancaq onda xalq saymaq olar ki, o öz tarixini özü yaratmağa çalışsın. Taleyin hökmü ilə sən o adamlardan birisən ki, xalqının gələcəyə hansı yolla addımlayacağı səndən də çox asılıdır. İndi məgər hissə qapılmaq, neçə illər bundan qabaq olmuş hadisələri ortalığa töküb qurdalamağın vaxtıdırmı heç?! Sən indi, yalnız özünə məxsus deyilsən! Sənin ömrünü qoyduğun bu böyük işlərin yanında hansısa qızcığazın taleyi nədir ki? Bu miskin şübhələri özündən uzaqlaşdır. Sən inqilabın əskərisən, gərək heç bir şübhə sənin diqqətini yayındıra bilməsin. *(Əlinin kəskin hərəkəti ilə baxanların diqqətini müsavat parlamentinin iclas zalına yönəldir.)* Bax bizim məqsədə doğru gedən yolumuzda bunlar dayanıblar. Hakimiyyət bu adamların əlindədir və onlar bu hakimiyyətdən mənsub olduqları sinifin maraqları üçün istifadə eləyirlər.

**Sədrlik edən.** Cənab deputatlar, indi də Qərbi Avropada oxuyan azərbaycanlı tələbələrin təhsili üçün vəsait ayrılması məsələsini müzakirəyə çıxarıram. İcazə verin, deputat Cəfər bəy İslamovun məktubunu oxuyum. *(Oxuyur.)* “Paris, 2 aprel 1920-ci il. Mənim Parisdə, Lionda, Leypsiqdə və Avropanın digər şəhərlərində olduğum zaman, bu şəhərlərdə oxuyan azərbaycanlı tələbələrin keçirdikləri həyat tərzi və necə oxuduqları ilə bağlı topladığım məlumatları sizin diqqətinizə çatdırmağı özümə borc bilirəm. Parlamentin deputatlarını əmin eləyə bilərəm ki, burada öz gözlərimlə gördüklərim, bizim bundan qabaq aldığımız məlumatların doğruluğunu təsdiq eləməkdədir, yəni doğrudan da, bizim burada oxuyan tələbələrimizin böyük çoxluğu ciddi maddi çətinliklərlə üzləşir, qısasını desəm, çox ağır məhrumiyyətlər içində yaşayırlar, vaxtlarının çoxu, oxumaqdansa, yaşamaq üçün pul qazanmağa gedir! Guya bizim tələbələrin burada içkiyə qurşanmaları, günlərini pozğunluqla keçirmələri barədə bizə çatdırılan məlumatlar isə kökündən yalandır. Bütün bunlarla əlaqədar olaraq, bu tələbələrə maddi köməklik göstərilməsi üçün vəsait ayrılmasını gərəkli sayıram”. *(Alqşlar.)*

*Küçədə Birinci qonşunun kirənişini görünür. Evə keçməzdən qabaq o, ehtiyatla yan-yörəyə göz gəzdirir. İkinci Qonşunun balkonuna tərəf baxır.*

**Kirənişin.** Hələ də özünü qoruyursan, qonşu? Hər vaxtın xeyir!

**İkinci qonşu.** Bu gün kiminsə xeyrinədir, kiminsə də yox.

**Kirənəşin** *(furqonun yanında dayanıb baxır).* Qonaqlar da var. Görünür uzaqdan gəliblər. Qonşu, deməzsən, sən kimdən qorunursan belə?

**İkinci qonşu.** Hamıdan.

**Kirənəşin.** Yaxşı, haçanacan belə qorunmaq fikrindəsən?

**İkinci qonşu.** Nə qədər qayda-qanun yaratmayıblar, oçağacan.

**Kirənişin.** Qayda-qanunu kim yaratmalıdır?

**İkinci qonşu.** Müsəlmanlar.

**Kirənişin.** Sənə necə qayda-qanun lazımdır?

**İkinci qonşu.** Adicə qayda-qanun olsa yetər.

**Kirənəşin.** Onda sabaha kimi səbr eləyəsən gərək.

**İkinci qonşu.** Sabah nə olacaq ki?

**Kirənəşin.** Qayda-qanun olacaq.

**İkinci qonşu.** Sən hardan bilirsən?

**Kirənəşin.** Ürəyimə damıb.

**İkinci qonşu.** Ürəyinə başqa bir şey də dammayıb ki?

**Kirənişin.** Çox şeylər damıb ürəyimə, ay qonşu. Sənə danışardım, ancaq çox uzaqda oturubsan.

*Birinci qonşu küçəyə çıxır. Kirənişini görüb evə qayıtmaq istəyir.*

**Kirənişin.** Hər vaxtın xeyir, ağa. Nəsə baş verməyib ki? Rəngin niyə belə qaçıb?

**Birinci qonşu.** Yox, daha doğrusu hə. Oğlum qayıdıb. *(furqonu göstərir.)* Bir neçə nəfərlə qonaq gəliblər.

**Kirənişin** *(Birinci qonşuya şübhəli bir nəzər yetirib).* Yaxşı, elədirsə onda mən hələlik başqa bir yerdə yaşayaram, yeriniz darışlıq olmasın. *(Getmək istəyir.)*

**Birinci qonşu.** Bəli... daha doğrusu yox. Siz hara gedirsiniz?! *(Kirənişinin dalınca gəlib onu saxlayır.)* Bu heç yaxşı olmadı axı... Siz axı ev kirəsini qabaqcadan vermisiniz...

**Kirənəşin.** Heç eybi yoxdur. Sən buna görə özünü darıxdırma.

**Birinci qonşu** *(onu gecikdirməkdə davam edir).* Bəs şey-şüyləriniz necə olsun?

**Kirənişin.** Sonra gəlib götürərəm. *(Yavaşdan soruşur.)* Məni soruşub eləyən olmayıb ki?

**Birinci qonşu.** Yox. And olsun bütün imamlara, o gün işığına kor baxım yalan deyirəmsə... Ancaq siz getməyin, qalın.

*Kirənişin cəld uzaqlaşmaq istəyir. Birinci qonşu özünü yetirib onu dayandırır.*

**Birinci qonşu.** Çox xahiş eləyirəm, getməyin.

**Kirənişin.** Ağa, mən sənə inanıram. Sən mənim burada qalmağımı istəyirsənsə mən qalaram... Ancaq sən arxayınsanmı ki, mənim dalımca bura kimlərsə gəlməyib?

**Birinci qonşu** (*özünü itirib baxışlarını yayındırır).* Mən ki, and içdim...

*Qazanpapaq xəfiyyə, özünün iki papaqlı əlaltısı ilə gəlir.*

**Kirənişin** *(onları görür).* Sənə nə deyim, ay ağa!

**Qazanpapaq** *(yavaş səslə papaqlılara deyir).* Burada yox, cənablar... Şahid olmayan yerdə. *(Kirənişinə yaxınlaşır.)* Cənab Kələntərov sizsiniz?

**Kirənişin.** Siz yanılırsınız, mənim familiyam başqadır.

**Qazanpapaq.** Bilirəm, sizin familiyalarınız çoxdur, cənab Kələntərov. Ancaq bu heç nəyi dəyişmir. Bizimlə gedəcəksiniz.

**Kirənişin.** Nəyə görə?

**Qazanpapaq.** Siz dövlət əleyhinə iş görməkdə suçlanırsıniz, ona görə də bizə sizi həbs eləmək tapşırılıb.

**Kirənişin.** Elə isə həbs olunmağımla bağlı orderi göstərin.

**Qazanpapaq.** Kələntərov, bizimlə oyun oynamayın. Gəlin gedək.

**Kirənişin.** Haraya?

**Qazanpapaq.** Polis bölməsinə.

**Kirənəşin.** Sənədlərinizi göstərin. Siz burada mülki vətəndaşsınız, mən sizə tabe olmağa borclu deyiləm...

*Qazanpapaq papaqlılara baxıb, qeyri-müəyyən bir tərzdə çiyinlərini çəkir. Papaqlılar bunu işə başlamaq əmri kimi başa düşürlər.*

**Birinci papaqlı.** Mənə bax, bilmirəm sən kimsən, bolşeviksən, ya kommunistsən, ancaq sən indi bizimlə getməsən, mən səni elə burada, hamının gözü qabağında öldürəcəyəm.

**Kirənişin.** Əlinizdən nə gəlir eləyin, ancaq mənim sizə tabe olmaq fikrim yoxdur. *(İkinci qonşuya sarı üzünü tutub qışqırır.)* Ey, qonşu, sən bu işə necə baxırsan, bunlar indi məni sənin gözünün qabağında öldürmək istəyirlər?

**Qazanpapaq.** Sakit, Kələntərov. Səs-küy salmayın. *(Papaqlılara göz vurub işə başlamalarına işarə eləyir.)* Siz də cənablar, səssiz-küysüz işinizi görün. *(Tələsik qırağa çəkilir.)*

*Papaqlılar xəncərlərini qınından çıxarırlar. Kirənişin geriyə çəkilir.*

**Kirənişin** *(demək olar, şən bir tərzdə).* Ey qonşu, sən məgər görmürsən məni öldürmək istəyirlər, əlində də tüfəng var! Sən doğrudanmı mənə kömək eləmək istəmirsən?!

*Qonşulardan ikisi də, Birinci qonşu küçədə, İkinci qonşu balkonda, sakitcə baş verənlərə baxırlar. Papaqlılar iki tərəfdən Kirənişinə yaxınlaşırlar.*

**Kirənişin.** Qonşu, köməyə gəl. Vaxt azdır.

*Papaqlılardan biri xəncərlə onu qarnından vurur.*

Bu da sonu! Ey sən, qonşu! *(Qışqırır.)* Doğrudanmı kimsə mənim dadıma yetməyəcək!

*Papaqlılar onu araya alırlar. Bir-birinin ardınca onu xəncərlə vurmağa başlayırlar. Kirənişin yavaş-yavaş yerə yıxılır. Piyero evdən çıxır, baş verənləri görüb qatillərin üstünə cumur.*

**Birinci qonşu** *(onu saxlamağa çalışır).* Lazım deyil, oğlum! Yalvarıram sənə, işin olmasın!

*Piyero atasının əlindən çıxıb, yerdə çabalayan Kirənişini hələ də xəncərləyən qatillərə sarı qaçır.*

**Piyero.** Dayanın! Əl saxlayın! Siz nə edirsiniz?

*Papaqlıları Kirənişinidən ayırmaq istəyir, onlar dönüb xəncərlə bir neçə dəfə Piyeronu vururlar, o yıxılır.*

*Papaqlılar xəncərlərini çərkəzi geyimlərinin ətəyiylə silib, tələsmədən Qazanpapağın dalınca getməyə başlayırlar. Birinci qonşu fəryadla əyilib oğlunu qucaqlayır. Səs-küyə evdən çıxan, onun ailə üzvləri ilə aktyorlar da ona qoşulurlar.*

**Birinci qonşu.** Mən nə elədim?! Bu nə bəla idi mən düşdüm?! Məni allah cəzalandırdı! Kaş ki onlar məni öldürəydilər. Bağışla məni, oğlum! Bağışla! Mən əgər bilsəydim! Kaş ki, o da bunu biləydi! Sənin başından bir tük əskik olunca kaş ki, məni tikə-tikə doğrayaydılar! Mən indi bundan sonra necə yaşayım?.. Nə üçün yaşayım daha? Bu kirənişini evimə buraxdığım gün kaş göydən daş yağaydı! *(Birdən İkinci qonşu yadına düşür, ona sarı qışqırır.)* Səni lənətə gələsən, niyə onları vurmadın! Sən ki hamısını görürdün?!

**İkinci qonşu.** Sən görmürüdün ki?

**Birinci qonşu.** Axı sənin əlində tüfəngin var?!

**İkinci qonşu.** Yoxsa sənin evində tüfəngin yoxdur? Sən özünü qorumayanda mən nə üçün səni qorumalıyam? Mən öz evimi qoruyuram! Qoy hansısa bir köpək mənim evimə üç arşından yaxın gəlsin, görərsən mən onun başına nə oyun açaram!

*Birinci qonşu evə cumur. Bir azdan əlində tüfənglə evdən çıxır. Arvadı ilə qızları Piyeronun yanından çəkilib onun üstünə cumurlar.*

**Arvad.** Tüfəngi neynirsən? Oğlun öldü, sənə azlıq eləyir? İstəyirsən səni də öldürsünlər?

**Birinci qonşu** *(qışqırır).* Əl çəkin məndən! Mənim gözümə indi heç nə görünmür! Qanı qanla yuyarlar. Mən oğlumun intiqamını almalıyam!

**Arvad.** Onlar səni də öldürərlər.

**Birinci qonşu.** Mən çox uzun bir zamanda susub dayandım. Ancaq onlar indi görərlər kimə ilişiblər! Daha məni heç kim saxlaya bilməz!

*Arvadı ilə qızlarını itələyib, xəfiyyə ilə papaqlıların getdiyi səmtə qaçır.*

*Aktyorlar Piyeronun cənazəsini qaldırıb evə aparırlar. Uzaqdan atəş səsləri eşidilir.*

**Leninin səsi.** Əsil inqilabın ən başlıca əlamətlərindən biri... laqeyd adamların birdən tələsik, gözlənilmədən, kəskin bir şəkildə siyasətə qoşulub, fəal, müstəqil siyasi fəaliyyətə başlamasıdır!

**İKİNCİ HİSSƏ**

*O kabinetində, üç Məninin əhatəsində oturubdur.*

*Parlamentin iclası davam edir.*

*Küçədə, furqonun kölgəsində, aktyorlar qüssəli, səssiz oturublar.*

*Onlar əyninlərinə Fransa inqilabı zamanına uyğun paltarlar geyiniblər, indicə yeni tamaşa göstərməyə başlayacaqlar.*

*Birinci qonşunun arvadı ilə qızları, çadraya bürünmüş, biri-birinə qısılaraq, öz qapılarının qarşısında dayanmışlar.*

*İkinci qonşu yenə də öz balkonunda, bütün dünyadan qorunmağa çalışır!*

**İkinci Mən** *(işgüzar görkəmlə).* Oxu görək.

**O** *(ultimatumun mətnini götürüb oxumağa başlayır).* Bu oxuyacağım ancaq mümkün variantlardan biridir: “İnqilabçı Bakı proletariatının və əməkçi Azərbaycan kəndlisinin iradəsini ifadə edən Müvəqqəti inqilab komitəsi, parlamentin və antixalq hökümətinin buraxılmasını, hakimiyyətin danışıqsız və bütünlüklə təhvil verilməsini tələb eləyir...”

*Onun səsini eşidən Kolobina aktyorlardan ayrılıb Ona yaxınlaşır, Kolombinanın paltarı sanki Fransa inqilabının simvoludur.*

*O, Kolombinanın gəlişini görüb susur. Onun üç Mənləri qızın gəlişinə fərqli yanaşırlar: Üçüncü Mən—ehtiyatlanır, İkinci Mən—açıq-aşkar nifrətlə baxır və narahatdır , Uçüncü Mən—sevinc içindədir.*

**O.** Bu sənsən? Bizim ölkədə? *(Təəəcüblə onun paltarına baxır.)* Demək, düz deyirmişlər sənin aktrisa olmağını?

**Kolombina** *(qəmli təbəssümlə).* Necə ki, görürsən... Deyirlər evlənmisən...

**O.** Bu yaxında evlənəcəyəm...

**Kolombina.** Kiminlə evlənirsən?

**O.** Desəm də tanımayacaqsan.

**Kolombina.** Varlıdır?

**O.** Bəli.

**Kolombina.** Valideyinləri yuxarı təbəqədəndirmi?

**O.** Demək olar ki.

**Kolombina.** Çox gözəl! Ancaq bunu mənə deyəndə inanmamışdım.

**O.** Sənə bunları kim deyib?

**Kolombina.** Çoxları danışırdı. Deyirlər sən burada, vətənində, indi çox məhşur adam olmusan. İlahi, kimin ağlına gələrdi?.. Yaxşı iş-gücün, pulun, əlaqələrin, gözəl dolanışığın. Mənimsə qulağımda, hələ indiyədək də, sənin o zamanlar dediyin sözlər səslənir: “İnsanların azadlığı ilə bərabərliyi—mənim bütün həyatım bu məqsədə qulluq eləmək üstündə qurulubdur. Son nəfəsimə qədər ancaq bu məqsəd üçün döyüşəcəyəm!” Dediyin bu sözləri xatırlayırsanmı?

**O.** Xatırlayıram.

**Kolombina.** Yaxşı, bir şey çıxdımı bu diləklərindən?! Böyük məqsədlərə qulluq eləmək naminə məni qurban verdin, bizim sevgimiz inqilabi imtina məbədində qurban oldu—yoxsa bütün bunları bir neçə il sonra öz mənliyini yaxşı qiymətə satmaq üçünmü eləmişdin?! Yəni, yüksək inqilabi idealları satıb, gerçək burjua dəyərləri almaq üçünmü idi, gördüyün bütün o işlər? Doğrudanmı, sən hələ onda bütün bunların belə qurtaracağını bilirdin?

**O.** Yox, bilmirdim.

**Kolombina** *(itehza ilə).* Həyatmı məcbur elədi?

**O.** Gəl belə güman eləyək.

**Kolombina.** Mən də belə düşünmək istərdim. Sözün düzü, mənə elə gəlir, səni həyat buna sürükləyib. Sən onda çox təmiz bir insan idin, hər bir sözündə həqiqət işığı vardı. Sən onda yalan danışa bilməzdin. Sən bütün dediklərinə özün də ürəkdən inanırdın, ona görə də çox gözəl görünürdün. İlahi, gör həyat insanları necə dəyişir. Biz özümüzdən ideallar uydururuq ki, sonradan onları sata bilək...

**O.** Sən də çox dəyişmisən.

**Kolombina.** Demək istəyirsən, qocalmışam?

**O.** Mən xarici görkəmini demirəm.

**Kolombina.** Aktyor olmaq mənim çoxdankı arzum idi.

**O.** Peşən bu olmasa da.

**Kolombina.** Burada qəribə nə var ki?

**O.** Sən necə çox dəyişdiyini duyursanmı barı?

**Kolombina.** Duyuram. Mən indi müdrikləşmişəm.

**O.** Bəs sənin prinsiplərin necə oldu? Onları həyata keçirə bildinmi?

**Kolombina.** Hə, sən bayaqdan bunu demək istəyirmişsən! Tutaq ki, hə. Əgər bu, məni atıb getməyinə görə, səni öz gözündə doğrultmağa kömək eləyirsə, belə də düşünə bilərsən.

**O.** Sənin həyata baxışların mənim doğrudan da xoşuma gəlmirdi. Yadına salsana.

**Kolombina.** Mənim baxışlarım sadəcə elə arzularımdan ibarət idi. Elə səninki kimi, həyata keçirilməkdən çox uzaq olan diləklər. Mənim də başıma sənin başına gələnlər gəldi, hansısa məqamda mən həyata baxışlarımın sadəlövhlüyünü, onların insanın gerçək imkanlarına sığmadığını anladım. Mən, belə demək olarsa, ayıldım.

**O.** Bunu eləyə bilmək çoxmu çətin oldu?

**Kolombina.** Sənin üçün bunun əhəmiyyəti varmı, yəni?

**O.** Mən axı səni sevirdim.

**Kolombina.** Bu bir az da pis. *(Acıqla.)* Bəli, mənim başıma çox işlər gəldi! Elə günlərə qaldım, həyatda ondan da aşağısı olmur. Ancaq bütün bunların günahı mənim prinsiplərimdə deyildi, bunun günahkarı sən idin. Sən əvvəlcə sevginin təmizliyindən danışıb mənim qulağımı doldurdun, sonra da mənim adımı ləkələdin.

**O.** Mən niyə?

**Kolombina.** Ona görə ki, sən öz ömrünü hamının xoşbəxtliyə çatması uğrunda müqəddəs mübarizəyə həsr eləmək adıyla, məni atanda, məni araxasız, dayaqsız qoymuş oldun. Sən yanımda olanda dəf eləyə bildiyim axmaqlıqlar, sən gedəndən sonra mənə üstün gəldilər. Sən məni atanda bütün bunların elə belə də olacağını çox gözəl bilirdin...

*O nəsə etiraz eləmək istəyir, ancaq bu zaman İkinci Mən Ona yaxınlaşıb narazılıqla başını bulayır, Onu bundan çəkindirir.*

**O** *(saatına baxır, sonra üzrxahlıq duyulan bir səslə).* Bəlkə, biz bütün bunlardan danışmağı sonraya saxlayaq. Sən buralarda çoxmu qalacaqsan?

**Kolombina.** Yox. Bir də bizim danışmağımızın daha heç bir mənası yoxdur. Mən sənə də, sənin bu inqilabına da nifrət eləyirəm, sən buna görə məni satdın, sonra da elə onun özünü də satdın! *(Furqona sarı, onun gözləyən aktyorların yanına gedir.)*

**O** *(ardınca).* Əlvida!..

**Birinci Mən.** Sən onu sevirdin.

**İkinci Mən.** İndi bunun heç bir önəmi yoxdur.

**Birinci Mən.** Sən onun həyatını məhv elədin.

**İkinci Mən.** Boş şeydir. Yadına gəlirmi o, azad məhəbbətdən necə rəğbətlə danışardı?

**Üçüncü Mən.** Sən onu atıb getməsəydin belə, inanmıram, onu öz düşüncələrini çəkindirə biləydin.

**İkinci Mən.** Hökmən belə olacaqdı.

**Birinci Mən.** Sən nə üçün ona, barı az da olsa, sözün düzünü demədin?

**İkinci Mən.** Sənin ona bunları deməyə haqqın yox idi.

**Üçüncü Mən.** Belə sözləri kimə gəldi açıb demək çox qorxuludur. Bir də o, indi hansı pisliyi desən eləyə də bilər.

**Birinci Mən.** Mən demirəm ki, ona açıb bütün faktları danışaydın. Barı onun sənin haqqında sonuncu illüziyasını dağıtmayaydın.

**O.** Hansı illüziya?

**Üçüncü Mən.** Sən yenə də inqilaba sadiq olduğunu ona desəydin, o öz həyatında nəsə bir yüngüllük tapardı.

**İkinci Mən.** Onun həyatını necə qurması öz şəxsi işidir. Ən elementar konspirasiya qaydalarına görə, ona ən əhəmiyyətsiz bir xəbər belə demək olmazdı.

**Birinci Mən.** Sənin həmişə elə mülahizələrin var ki, sən onlara əsaslanıb həyatının istənilən hissəsində öz duyğularının, təbiətinin əksinə olaraq yaşaya bilirsən. İllər keçir, sən isə yeri gələndə bütün lazımsız şeylərdən imtina eləyə bilirsən, normal insan öz ömrünü elə belə də qurmağa borcludur.

**O.** Mənim ömrümün mənası və mahiyyəti, mənim qulluq elədiyim məqsəddir. Bütün yerdə qalanlar məni ancaq o halda maraqlandıra bilər ki, mənim işimə nəsə bir maneçilikləri olsun.

**Birinci Mən.** Sən haçansa buna görə peşman olacaqsan.

**O.** Heç vaxt.

**Birinci Mən.** Bəs bu birisi ilə necə olacaq... bu, səni öz nişanlısı sayanı deyirəm?

**O.** Qurtar bu söhbəti.

**Birinci Mən.** Sənin onunla davranışın, insanlıq qanunları baxımından alçaqlıq sayılır.

**İkinci Mən.** Sən hansı insanlıq qanunlarından danışırsan, yaxşısı hansı sinifin qanunlarına əsaslandığından danış? İnsan özlüyündə mücərrəd anlayışdır. Bizim sinfin qanunlarına görə, bu nişanlı qız sinfi düşməndir, onun küyünə getmək isə bizə yaraşmaz. Burada nə var ki, sən hansı alçaqlıqdan danışırsan? Bəli, o qız özünü nişanlı sayır, ürəkdən sevdiyinə inanır. Ancaq bir neçə gündən sonra, o onsuz da ümid elədiyi evliliyin baş tutmayacağını biləcəkdir. O, nişanlısının kim olduğunu bilsə, elə birinci özü evlənməkdən boyun qaçıracaqdır. İnqilabçı onun nəyinə gərəkdir? O qız, öz sinifinə mənsub olan, uğurlu bir işgüzar adamı “sevdiyini” düşünür, özü də bu bacarıqlı və varlı adam onun milyoner atası ilə əməkdaşlıq eləyir. O, həqiqəti bilən kimi, onun bu “sevgisi” də bir anın içində buxarlanıb yox olacaqdır, axı bu burjuaların duyğuları da öz qayda-qanunlarına çox möhkəm bağlı olur.

**Üçüncü Mən.** Mənə elə gəlir,o, həqiqəti biləndə bundan çox bərk sarsılacaqdır.

**İkinci Mən.** Yaxşı, təklifin nədir?

**Birinci Mən** *(qəmli).* Nəsə təklif eləmək artıq gecdir.

**İkinci Mən.** Mən hansısa qadına görə ağır sarsıntılar keçirməyi heç cür anlaya bilmirəm. Onun yaşadığı mühitdə belə şeylər tez-tez olur. Altı ingilis zabiti Bakının ən məhşur ailələrinin qızları ilə evləndilər, onlarla bir neçə ay yaşayandan sonra da çıxıb getdilər, axırda bəlli oldu ki, onların İngiltərədə arvad-uşaqları varmış.

**Birinci Mən** *(Ona).* Çox gözəl nümunədir! Bravo! Sən də axır ki, çox gözəl kompaniya tapmısan özünə.

**O** *(özündən çıxır).* Bəsdirin. Mən, dayanmadan öz içimi yeyib tökməkdən bezdim daha. Bu sevgi, onun üçün çəkməli olduğum sarsıntılar, habelə bu kimi ağılsızlıqlar, mənim nəyimə gərəkdir?! Bu qızın atasının köməyi ilə, Həştarxana yüz min pudlarla neft göndərə bilmişəm. Yanacaq çatışmazlığından boğulan inqilab üçün, bizim bu kondrabanda nefti hansı yolla alb onlara göndərməyimizin əhəmiyyəti yox idi, onlara nəyin bahasına olursa olsun neft lazım idi. Ağqvardiyaçıların səflərini yarıb, dəniz yolu ilə bu nefti Həştərxana çatdırmaq üçün yüzlərlə insanlar canlarından keçdilər. Partiyanın yüzlərlə əsgəri bu yolda ömürlərini qoydular. Mən isə burada hansısa bir qadının nədənsə sarsıla biləcəyinə görə özümü danlayıb dansamaqla məşğulam! Cəhənnəm olsun! Yetər! İnqlab Komitəsinin qərarı ilə bu gün müsavat parlamentinə ultimatum verilməlidir, burada mənim şəxsi mülahizələrim və şübhələrim heç bir rol oynamır! (*Stolun qırağında oturur.)*

**Sədrlik edən.** Vətəndaş deputatlar, icazə verin, Zəngəzurdan gələn məlumatı oxuyum, orada daşnak bandalarının müsəlman əhalini ucdantutma qırğına verməsi barədə, parlamentimizin erməni fraksiyasının deputatı Qasparyan hadisə yerindən bizə yazır: “Vətəndaş parlament deputatları, Zəngəzurda baş verən faciəli hadisələrlə bağlı təəsüflərimi bildirməklə yanaşı, necə ki, guya Gəncə uyezdində ucdantutma bütün ermənilərin öldürülməsi xəbəri həqiqətə uyğun deyildisə, burada da baş verənlər barədə xəbərlərin müəyyən qədər təhrif olunduğunu düşünürəm. Parlamentdən xahiş edirəm ki, əlavə məlumatlar əldə eləyənə kimi, bu hadisə ilə bağlı hər hansı tədbir görmək üçün qərar qəbul eləməsin. Qafqaz xalqlarının dostluğu hansısa müvəqqəti çətinliklərə görə sarsıla bilməz.”

*Əlində Fransız inqilabının üçrəngli bayrağını yelləyərək, Kolombina səhnəyə çıxır, onunla yanaşı qandallanmış Məzlum və sağ əlində qamçı tutmuş İstismarçı da gəlirlər.*

**Kolombina.** Biz indi sizlərə “Canlı gilyotin” adında tamaşa göstərəcəyik. Bu—Məzlumdur!

*Məzlum əlindəki çəkici yelləməyə başlayır.*

Bu—İstismarçıdır!

*İstismarçı kresloya oturub yuxuya dalır.*

Mən isə–Fransız inqilabıyam!

*Marcelyozanın sədaları altında əlindəki bayrağı yelləyən Kolombina, Məzlumun ətrafında fırlanır. Əvvəlcə Məzlum onun valehedici gözəlliyinə laqeyd qalır, ancaq sonradan yüzilliklərin ətaləti ilə qorxusunu dəf edərək, belini düzəldib ona baxır və ətrafında rəqs edən İnqilabın hərəkətlərinə uyğun olaraq o da rəqs eləməyə başlayır, İnqilab isə rəqsinə davam edərək, onu daha da həvəsləndirib özünə qoşulmağa dəvət eləyir.*

**Kolombina.** Əziz dostum, hərəkət eləmək zamanı gəldi. Mən səni köləlikdən azad eləməyə gəlmişəm.

**Məzlum.** Sən kimsən?

**Kolombina.** Mən—İnqilabam.

**Məzlum.** Sən çox gözəlsən!

**Kolombina.** Sən də lap çoxdan mənim xoşuma gəlirsən.

**Məzlum.** Sən indyiyə kimi haralardaydın? Mən səni nə üçün indiyə qədər görməmişəm?

**Kolombina.** Mən elə həmişə sənin yaxınlığında olmuşam. Ancaq sən öz işindən ayırmadığından məni görməmisən.

**Məzlum** *( yatmaqda olan İstismarçıya sarı, qorxa-qorxa baxır).* O məni döyür.

**Kolombina.** Bilirəm. Mən sənə çoxdan kömək eləmək istəyirdim, ancaq sən məni görmürdün.

**Məzlum** *(çox açıq və sadəlövh bir heyranlıqla).* Mən indi səni çox yaxşı görürəm!

**Kolombina.** Məni bəyənirsənmi?

**Məzlum.** Sən çox gözəlsən!

**Kolombina.** Mən istəyirəm ki, sən məni daha da bərk sevəsən! *(nazlanaraq, köks ötürür.)* Ancaq bunun üçün vaxt lazımdır.

**Məzlum.** Mən səni elə ilk baxışdanca sevdim! Mənə səni sevmək üçün vaxt gərək deyil. Mən bütün varlığımla sənə heyran olmuşam.

**Kolombina.** De görüm, mənim istəklərimi yerinə yetirməyə hazırsanmı?

**Məzlum.** Ürəyindən nə keçirsə, hamısını yerinə yetirməyə hazıram.

**Kolombina.** And iç!

**Məzlum.** And içirəm!

**Kolombina.** Mənim yeganə məqsədim səni azad etməkdir. Sən doğrudan da məni sevirsənsə, onda bu İstismarçının üstünə hücum eləməlisən!

*Məzlumun əllərindən qandalları açır. Məzlum keyimiş əllərini ovuşdurur, sonra İstismarçıya doğru bir neçə addım atır, İstismarçı xoruldayır, sonra xorultusu kəsilir.*

**Kolombina** *(səbirsizliklə).* Niyə dayandın?

*Məzlum utansa da, ancaq yerindən tərpənməyə ürək eləmir.*

**Kolombina.** Eh, sənə nə deyim! Bax gör, o necə də şişman və gücsüzdür. Sən bircə zərbə ilə onun ruhunu bədənindən ayıra bilərsən.

**Məzlum** *(çəkingənliklə).* Axı onun əlində qamçı var.

**Kolombina.** O qamçı sənin əlində olsa, vurduğunu daha da bərk ağrıdacaq.

**Məzlum.** Axı qamçı mənim əlimdə deyil, onun əlindədir.

**Kolombina.** Mən qamçını onun əlindən necə almağı sənə öyrədərəm. Sənə kömək eləyərlər!

*Kolombina əlindəki bayrağı qətiyyətlə yelləyir, furqonun arxasından “Marselyoza” sədaları altında İkinci Məzlum, arxasınca gilyotini sürüyüb buraya gətirir, onun da əynində cır-cındır var, ancaq başına qırmızı yakobinçi papağı qoyub.*

**Kolombina** *(İkinci Məzluma).* Ona kömək elə.

*Məzlumlar birlikdə İstismarçının üstünə atılırlar, onun əlindən qamçını alıb özünü də gilyotinə sarı sürüyüb aparırlar.*

**İstismarçı** *(ümidsizcəsinə müqavimət göstərir, qışqırır).* Buraxın məni! Əl çəkin məndən! Siz nə cürət eləyib öz ağanıza əl qaldırırsınız?! Mən sizə iş vermişəm, sizi dolandırmışam. Sizin ata-babalarınız mənə sədaqətlə qulluq eləmişdilər. Buraxın məni, yoxsa mənim qisasım çox qorxunc olacaq.

*Məzlumlar bir anlıq dayanıb tərəddüd eləyirlər, Kolombinaya sarı baxırlar.*

**Kolombina.** Çəkin onu gilyotinə.

**İstismarçı.** Bu sənsənmi, ay fahişə?.. Demək bunları sən yoldan çıxarmısan!

**Kolombina** *(təntənə ilə).* Bəli, mən! Axır ki, qisas zamanı gəlib çıxdı. Yüzillər boyu sən onları əzmisən, özün üçün işləməyə məcbur eləmisən! Ona görə də, sənə rəhm olunmayacaq! Çəkin onu gilyotinə!

*İstismarçının müqavimətini qıran Məzlumlar onu gilyotinin bıçağının altına atırlar, gilyotin özünün ənənəvi taqqıltısı ilə işə düşüb onun başını bədənindən ayırır.*

*Yenə “Marselyoza” səslənir, onun sədaları altında Kolombina hansısa ayini icra edirmiş kimi rəqs eləyir, hərəkətləri ilə, onun iradəsini yerinə yetirənləri bəyəndiyini bildirən işarələr verir.*

**Kolombina.** Daha bizə heç kim qalib gələ bilməz. İrəli! Arxamca! *(Bayrağı yellədrək furqona sarı yönəlir.)*

*İkinci Məzlum gilyotini Kolombinanın arxasınca sürüyüb aparır, ancaq Birinci Məzlumun ona kömək eləmək istədiyini görüb dayanır.*

**İkinci Məzlum** *(hədə ilə).* Haydı, əlini çək görüm.

**Birinci Məzlum.** Mən sənə kömək eləmək istəyirəm.

**İkinci Məzlum.** Mənə heç kimin köməyi gərək deyil. Mən təkbaşına da bu işin öhdəsindən gələrəm.

**Kolombina** *(gilyotinin yanına qayıdır, təəcüblə).* Nə üstə sözləşirsiniz belə?

**İkinci Məzlum** *(qaşqabaqlı).* Yoxsa o da bizimlə gedəcək?

**Kolombina.** Bəli.

**İkinci Məzlum.** Odamı səni sevir?

*Birinci Məzlum həyacanla veriləcək cavabı gözləyir.*

**Kolombina.** Bəli.

*Birinci Məzlum çox bərk sevinir.*

**İkinci Məzlum** *(eşitdiyi sözdən sarsılmış).* Sən bunu mənə beləcə asanlıqla etiraf eləyirsən?

**Kolombina.** O sənin qardaşındır, özü də sənin kimi o da, mənə sədaqətli olacağına and içibdir.

**İkinci Məzlum.** Bu onun bizimlə gedə bilməsi üçün bəs eləyir?

**Kolombina.** Bəli.

**İkinci Məzlum.** Sən ona da mənə yanaşdığın kimi yanaşacaqsan?

**Kolombina.** Bəli. Ancaq o buna layiq olsa. *(Pəğbətlə Birinci Məzluma sarı baxır.)*

**Birinci Məzlum** *(heyranlıqla)***.** Layiq olacağam.

**Kolombina.** Mən buna inanıram. Səni çox böyük bir gələcək gözləyir.

**İkinci Məzlum** *(ümidsiz görünür).* Bəs mən? Sən axı bu sözləri mənə də demişdin?

**Kolombina.** Mən sənə dediyim sözün üstündə durmuşam.

**İkinci Məzlum.** Mən səni heç kimlə bölüşmək istəmirəm.

**Kolombina.** Çox təəsüf, ancaq bölüşməli olacaqsan.

**İkinci Məzlum.** Yox! Yox! Mən nəyim vardısa sənin yolunda qoydum! Bütün gücümü, həyatımı, ağlımı, sevgimi! Səni mənim qədər sədaqətlə heç kim sevməyib, sevə də bilməz! Mən sənin bütün əmrlərini yerinə yetirmişəm. Desən ki, “onu öldür” (*Birinci Məzlumu göstərir),* öldürərəm!

**Birinci Məzlum.** Bu nə danışır!

**Kolombina.** Sən onu öldürə bilərsənsə, deməli məni sevmirsən.

**İkinci Məzlum.** Yanılırsan! Mən onu elə səni sevdiyim üçün öldürəcəyəm, mən səni heç kimlə bölüşmək istəmirəm!

**Birinci Məzlum** *(hədələyici tonla).* Bacarırsansa, buyur!

**İkinci Məzlum.** Eşidirsən,o hələ sənin üçünheç nə eləməyib, ancaq indidən hədə ilə danışır.

**Kolombina.** Mən məgər sizdən nəsə istəyirəm? Siz inqilaba ona görə qulluq eləyirsiniz ki, azad olasınız. Siz qalib gələndən sonra onsuz da mən sizin yanınızdan gedəcəyəm.

**Birinci Məzlum** *(qorxmuş).* Hara gedəcəksən?

**Kolombina.** Harada hələ də istismarla bərabərsizlik qalır, oraya gedəcəyəm.

**İkinci Məzlum.** Buna hələ çox qalır, bu uzaq gələcəkdə olacaq... Ancaq mən nə qədər sənin yanındayam, səni heç kimlə bölüşmək istəmirəm. Sən mənimsən, mən sənin tək sevgin olmaq istəyirəm.

*Bunu deyib, Birinci Məzlumun üstünə yeriyir. O özünü müdafiə eləmək üçün bir az geriyə çəkilir. Elə bu vaxt balkondan, tüfəngini onlara tuşlamış Birinci Qonşunun qışqırığı gəlir.*

**Birinci Qonşu.** Bir addım da atsanız atəş açacağam!

*Aktyorlr balkondan aralanırlar və tamaşa davam edir. Məzlumlar biri-birinin üstünə yeriyirlər.*

**Kolombina** *(Onları ayırmaq üçün araya girir).* Dayanın! Siz ki qardaşsınız. Mən sizi buna görəmi azad elədim? Dayanın görək!

*Ancaq İnqilaba olan sevgilərini bölüşə bilməyən, biri-biriylə qızğınlıqla savaşan bu aşiqləri ayırmaq mümkün deyildir. Harayçılıq eləmək istəyən Kolombina, onların biri-birini öldürməsinin qarşısını almağa çalışır. Bu vaxt onlardan kimsə ehtiyatsızlıq eləyir və Kolombina ölümcül yaralanaraq, yavaşca yerə yıxılmağa başlayır. Savaşanlar dayanırlar.*

**Kolombina** *(gücdən düşən bir səslə).* Siz məni öldürdünüz...

*Məzlumlar onun üzərinə əyilib yardım göstərmək istəyirlər, ancaq gecdir. Kolombina ölür.*

**Birinci Məzlum***( ümidsizcəsinə).* Sənsən günahkar!Onu sən öldürdün!

**İkinnci Məzlum** *(acıqla).* Bunlar hamısı sənə görə oldu! Günahkar sənsən. Lənətə gələsən, sən axı haradan gəlib çıxdın?!

*Yenə də biri-birinin üstünə yeriyirlər.*

*Bu zaman gilyotin özünü çox qəribə aparmağa başlayır—elə bil onun bıçağı canlanır, özü-özünə yuxarı qalxır, sonra dayanmadan dəhşətli bir taqqıltı ilə aşağıya enir. Gilyotin beləcə dayanmadan işləməyə başalyır. Tutaqlaşmış Məzlumlar dayanırlar.*

**Birinci Məzlum.** Bu nədir?

*İkinci Məzlum gilyotinin yanına qaçır. Gilyotinin səs-küylə aşağı-yuxarı hərəkət eləyən bıçağını dayandırmaq istəsə də heç nə çıxmır. Sonra dönüb yerdə uzanmış Kolombinaya baxır.*

**İkinci Məzlum.** Dayanmır.

**Birinci Məzlum.** Heç olmasa elə eləmək olmazmı ki, bir az səs-küysüz işləsin?

**İkinci Məzlum.** Olar, ancaq bunun üçün gərək sən başını onun bıçağının altına verəsən.

**Birinci Məzlum.** Bunu sən də eləyə bilərsən. *(Kolombinaya yaxınlaşıb onun yanında dizi üstə çökür.)*

*İkinci Məzlum da Kolombinanın cənazəsinin yanında diz çökür.*

**Birinci Məzlum** (*yas içində*). O öləndən sonra da əvvəlki kimi gözəldir.

**İkinci Məzlum.** Onu məndən çox sevən yox idi.

**Birinci Məzlum.** Onu biz məhv elədik.

**İkinci Məzlum.** Nəsə eləmək lazımdır! Bu gilyotinin səs-küyü bütün ölkəni başına götürüb.

**Birinci Məzlum.** İndi hamı qaçıb buraya gələcək.

**İkinci Məzlum.** Gərək insanlar onun öldüyünü bilməsinlər. Onun xatirəsi üçün biz gərək buna yol verməyək.

**Birinci Məzlum.** Biz neynəyə bilərik ki?

**İkinci Məzlum.** Necəsə bu lənətə gəlmiş gilyotini dayandırmaq lazımdır.

**Birinci Məzlum.** Necə dayandıraq axı?

**İkinci Məzlum.** İndi görərsən.*(Kolombinanın donunun ətəyindən öpür.)* Məni bağışla, mənim İnqilabım. Sən həlak oldun. Sən yoxsansa, onda sənin sadiq əsgərin olan mən də yaşaya bilmərəm. *(Gilyotinə yaxınlaşıb diz çökür, başını onun bıçağının altına verir.)*

**Birinci Məzlum** *(Kolombinaya).* Sən məni azad elədin, ancaq çox tez məhv oldun. Sənsiz bu azadlıq mənim nəyimə gərəkdir? Mən bilmirəm, heç onunla neyləməliyəm? Bağışla məni, mən də sənin yanına gəlirəm!

*O da başını gilyotinanın bıçağının altına verir. “Marselyoza” səslənir. Gilyotinin bıçağı bir az yavaşımış taktla taqqıldayaraq aşağı-yuxarı hərəkət edir.*

*Aktyorlar “dirilirlər”. Kolombina əlində şlyapa Ona yaxınlaşır. O cibindən xırda pul çıxarıb şlyapaya atır.*

**Kolombina.** Təşəkkür eləyirəm.

*O nəsə demək istəyir, ancaq Kolombina Ona qulaq asmaq istəmir, üzünü çevirib furqona sarı gedir. Yorulmuş aktyorlar oturub dincəlirlər.*

**Sədrlik eləyən.** Vətəndaş deputatlar, indi də parlamentdə qulluq eləyən əməkdaşlara çəkilən xərclər və parlamentdə ştatların artırılması ilə bağlı məsələni sizim müzakirənizə vermək istəyirəm.

**Birinci Mən** *(əli ilə müsavat parlamentini göstərir).* Onlar ultimatumu qəbul eləsələr, hakimiyyət bizim əlimizə keşsə, onların başına nə gələcək görəsən?

**O** *(qətiyyətlə).* Onların hamısı mühakimə olunacaqlar. Hər biri də xalqa qarşı törətdikləri cinayətlərə görə cəzalanacaqlar.

**Birinci Mən.** Demək terror başlayacaq.

**O.** Məhkəmə hələ terror demək deyil.

**Birinci Mən.** Fransız inqilabının qurbanlarının hamısını Tribunalın hökmü ilə gilyotinə göndərmişdilər. Hər birinin də günahı, hüquq baxımından əsaslandırılmışdı.

**İkinci Mən.** Nə olsun ki?

**Birinci Mən.** Onların bu əməli əslində terror idi. Bu insanların Azərbaycanda birinci parlamentli respublika yaratdıqlarını da unutmaq olmaz.

**O.** Onlar burjua respublikası yaradıblar.

**Leninin səsi.** Ən demokratik burjua respublikası belə, bütün hallarda əməkçiləri kapitalın xeyri üçün əzən maşından başqa bir şey ola bilməz, bu isə burjuaziyanın diktaturası deməkdir...

Burjuaziyanın müqvimətini qırmadan, öz rəqiblərini zor gücünə əzmədən, proletariat qləbə qazana bilməz. Burjuaziya öz xeyri üçün feodallara qarşı terror tətbiq eləyəndə bu ədalətli və qanuni idi. Fəhlələr və yoxsul kəndlilər burjuaziyaya qarşı terrora başlayandan sonra, terroru vəhşilik və cinayət adlandırmağa başladılar.

**O.** Biz hakimiyyəti ələ alan kimi həqiqi demokratiya qurmağa başlayacağıq–bütün xalq üçün olan demokratiya.

**Birinci Mən.** Hər şey zorla həll olunacaqsa, burada hansı demokratiyadan danışmaq olar? Zor bir dəfə tətbiq olunmağa başlandımı, o, gec ya tez, onu tətbiq eləməyə başlayanın tabeliyindən çıxır. Ötənlərdə olmuş inqilabları yadına sal; bir zorun tətbiqi başqa bir zorun meydana çıxmasına gətirmiş, bütün bu işlərin sonu isə diktaturanın hakimiyyətə gəlməsi ilə qurtarmışdı. İngiltərədə Kromveli, Fransada Napoleonu yadına sal. Pobespiyeri, Dantonu, Maratı, Demuleni, Sen-Jyüsti və çoxlu başqalarını xatırla, onlar xalqı Bactiliyanı almağa aparmışdılar, inqilabın qələbəsi uğrunda döyüşmüşdülər, onlar bu qələbə naminə hər şeylərindən keçmişdilər. Nə oldu onların axırı?

**O.** Hamısını gilyotinə göndərdilər. Ancaq onlar hamısı burjua inqilabçıları idilər, kortəbii hərəkət elədiklərindən aralarında möhkəm bir birlik yox idi, ən başlıcası onların vahid ideoloji platformaları yox idi. Biz isə marksizm nəzəriyyəsi ilə silahlanmışıq, onların aşa bilmədiyi maneələri də, başqa qarşıya çıxa biləcək problemləri də, biz bu nəzəriyyənin köməyi ilə qabaqcadan görə bilirik. Biz, bütün fəaliyyətimizi yönəldən partiyada birləşmişik.

**Birinci Mən.** Biz məhdud sayda intellektual potensialı olan kiçik bir xalqıq. Biz hətta savadlı adamlarımızın sayı ilə öyünə də bilmərik. Mən qorxuram, bu hadisələrin gedişində yüzilliklər boyu topladığımız intellektual potensialımızı da itirək.

**İkinci Mən.** Biz özümüzün yeni, fəhlə-kəndli ziyalılarımızı yetirəcəyik, onlar bizim ideallarımıza sadiq olacaqlar.

**Üçüncü Mən.** Bu iş düşündüyünüz qədər də sadə deyil. Əsil ziyalılıq neçə-neçə nəsillərin səyi ilə yaranır. Ziyalılıq təhsil səviyyəsi ilə ölçülmür, bu ruhun xüsüsi vəziyyətidir.

**O** *(Üçüncü Mənə).* Proletirat diktaturası—müvəqqəti, keçici hakimiyyətformasıdır. Biz inqilabımızın daxili və xarici düşmənlərinin müqavimətini qırandan sonra, əsil demokratik qaydalar yaradacağıq.

**Birinci Mən.** Belə çıxır, onda pespublikanın hər bir vətəndaşı üçün söz azadlığı da təmin olunacaqdır, axı bunsuz demokratiya ola bilməz?!

**O.** Sözsüz, bu da olacaqdır. Ancaq bu azadlıq gərək əməkçilərin qazandığı nailiyyətlərə təhlükə törətməsin.

**Üçüncü mən.** Bu təhlükənin ölçüsünü kim müəyyən eləyəcək?

**O.** Əməkçilər özləri.

**Birinci Mən.** Bunu necə eləyə biləcəklər?

**O.** Öz nümayəndələrinin əli ilə.

**Birinci Mən.** Bəs bu nümayəndələrin əllərində olan imkanlardan sui-istifadə eləməyəcəklərinə kim təminat verə bilər? Kimsə ürəkdən gələn, açıq düşüncələrini dilə gətirəndə, onlar bu insanı məhv eləmək üçün əllərindəki imkanlardan istifadə etməyəcəklərmi?

**O.** Buna yol verilməyəcək. Hər bir insanın hüquqları qanunla qorunacaqdır. Eləcə də, hər bir kəsə, necə acı olsa belə, həqiqəti deməyə imkan yaradılacaqdır. Bu bizim inqilabımızın ən başlıca nailiyyətlərindən biri olacaqdır.

**Leninin səsi.** Xoşagəlməz həqiqəti gözəl sözlərlə pərdələyib gizlətməyə çalışmaq, proletariat üçün, əməkçi kütlələr üçün ən ziyanlı, ən qorxunc bir iş sayılmalıdr. Həqiqət nə qədər acı olsa da, onun gözünün içinə dik baxmaq lazımdır. Bu şəraiti yarada bilməyən siyasət məhvə məhkumdur...

Proletariatın inqilabi diktaturası, proletariatın gücə arxalanaraq, burjuaziyaya üstün gəlməsindən yaranan bir hakimiyyətdir, bu, heç bir qanuna bağlı olmayan bir hakimiyyətdir.

Əgər sənə zülüm edirlərsə, səni istismar edirlərsə və sən bu istismarçıların hakimiyyətini yıxmaq istəyirsənsə, sən onların hakimiyyətini büsbütün devirmək istəyirsənsə, onda gərək bunu da biləsən, bütün dünyanın istismarçıları sənin üstünə hücum edəcəkdir, sən bu hücuma qarşı dayanmağa hazırsansa, mübarizədə duruş gətirmək üçün yeni-yeni qurbanlar verməyi bacarırsansa, onda sən inqilabçısan, əks halda onlar səni basıb əzəcəklər...

**O.** Bizi qarşıda gözləyən bütün çətinlikləri görürük, ona da əminik ki, bizdən qabaq baş verən inqilabların buraxdığı səhvlərdən qaça biləcəyik: qələbə çalandan sonra liderlər arasında kimin birinci olması ilə bağlı mübarizə olmayacaqdır, kiməsə mütləq hakimiyyət verilməsinə yol verilməyəcəkdir, ümumi maraqlar şəxsi maraqlara qurban verilməyəcəkdir, əlbəttə ki, tutduğu vəzifədən, milliyətindən, sosial mənsubiyyətindən asılı olmayaraq, hamı üçün, ümumi bərabərlik prinsipləri qorunub saxlanacaqdır. Bütün bunların nəticəsində də, çox keçmədən, elə əmələ gələn sonrakı nəsilin içində, yaradıcı fəaliyyətlə məşğul olan, xoşbəxt yaşayan insanlar yetişəcəkdir. Elə yüksək əxlaqlı insanlar yetişəcəkdir ki, onlar üçün ictimai maraqlar həmişə şəxsi maraqlardan üstün olacaqdır. Onlar insanın əbədi yaramazlıqlarından—varlanmaq ehtirasından, azad olacaqlar, onlar bütün gücləri və bacarıqları ilə öz xalqlarına xidmət eləyəcəklər!

*Onun nişanlısı gəlir və sevinc içində, gülümsəyərək, tələsik Ona yaxınlaşır.*

**Üçüncü Mən.** Sənin yanına gələn var.

**Nişanlı qız.** Axır ki, səni görə bildim. Harda qalmısan? *(Çox tez-tez, demək olar nəfəsini dərmədən danışır.)* Dünən harada idin? Mən daha sual verməkdən hamının zəhləsini tökmüşəm, o haradadır? o haradadır? Ancaq heç kim də sənin yerini bilmir. Mən bir neçə dəqiqiəlik qaçıb gəlmişəm. İlahi, bilsən, bu müsəlman qayda-qanunları məni necə bezdiribdir. Hər addımına göz qoyurlar. Mənim buraya gəlməyim pis çıxmadı ki? Onlar elə bilirlər mən yatmışam... Mən səni görməkdən özümü saxlaya bilmədim. Mənə elə gəldi ki, sən bu gün də gəlməyəəcksən. Yaman qorxdum. Sən bu ingilis zabitləri ilə bağlı dəhşətli əhvalatı eşitmisənmi? Nə böyük alçaqlıq eləyiblər! Evli ola-ola, burada başqalarını aldadıb onlarla da evləniblər! Onlar bizə vəhşi bi xalq kimi baxırlar... Atam işlərin gedişindən çox narahatdır. Ona kimsə deyib ki, bolşeviklərin bütöv bir ordusu Bakıya yaxınlaşır. Başımıza nələr gələcək? Adam düşünəndə lap dəhşətə gəlir. Nə yaxşı ki, səni görə bildim, sənin toxdaqlığın məndə gələcəyə arxayınçılıq yaradır. Səninlə olanda mənim üçün heç nə qorxulu deyil. Deyirəm, nə yaxşı oldu, tale bizim yollarımızı birləşdirdi... *(Başını onun sinəsinə qoyur.)* Səndən bir söz soruşmaq olar?Mənim üçün ağırdır bunu soruşmaq. Ola bilsin mən gərək heç bunu səndən soruşmayam. Ancaq elə vəziyyət yaranıb ki... Bizimkilər şey-şüylərini yığıb qaçmağa hazır dayanıblar. Atam acığından bilmir neyləsin. Anam özünü didib dağıdır... Hamı gözünü mənə dikib baxır, elə bil ki, mən nəsə bilirəm. Ancaq mən də onların bildiyindən artıq heç nə bilmirəm. Sən başa düşürsənmi mən nəyi deyirəm? Sən allah, məni bağışla, ancaq atam elə buna görə də çıxıb ketməyi qət eləyə bilmir. Səndən soruşmağa isə üzü gəlmir...

**O.** Mən özüm onunla danışaram.

**Nişanlı qız** *(sevincək).* Sağ ol. Atam bilir, mən səni necə çox sevirəm. Ona görə də, bizim münasibətlərimizə görə çox narahatdır.

**O.** Mən hökmən onunla danışaram.

**Nişanlı qız***(üzü işıqlanır).* Sən nə vaxt rəsmi evlənmək təklifi elədinsə, mən o dəqiqə bunu qəbul eləyəcəyəm, ondan sonra biz evlənib buradan çox-çox uzaqlara çıxıb gedərik! Elə bir yerə ki, ətrafda bir nəfər də tanıdığımız adam olmasın. Ancaq səninlə mən! Mənimlə sən! İlahi, doğrudanmı o gün tezliklə gələcək?! Mən elə xoşbəxtəm, elə xoşbəxtəm ki! Oy, mən gərək tez gedəm. Onlar məni burada görsələr böyük biabırçılıq ola bilər. Mən qaçdım. Sağ ol. Bağışla məni. *(Tələsik gəldiyi kimi, tələsik də çıxıb gedir.)*

**Birinci Mən.** Yazıq qız.

**İkinci Mən.** Heç nə olmaz. O da hansısa ingilis zabitinə ərə getsəydi, bax onda pis olardı.

**Birinci Mən.** Sən özünü aldadırsan! Üstündən vaxt keçəcək, sən buna görə vicdanın qarşısında özünü doğrulda bilməyəcəksən. *(Bir az fasilədən sonra yavaş səslə.)* Heç olmasa öz ananı xatırla.

*Üçüncü Mən diksinərək, qorxa-qorxa Ona baxır. O yavaşca Birinci Mənə yaxınlaşır, onu susdurmağa çalışır.*

**İkinci Mən** *(quduz bir tərzdə Birinci mənə üz tutur).* Sus görək!

**Birinci Mən.** Sən hətta ananın dəfninə belə getmədin...

**O** *(özünü güclə saxlayır).* Mən onun dəfninə necə gedə bilərdim?

**İkinci Mən** *(Birinci Mənin üstünə qışqırır).* Üsyan günü Həştərxandan qaçıb gedəydimi?! Arxasınca gələn yüz minlərlə insanı atıb qaçaydımı?! Başqa nə eləmək olardı?! Bu sənin axmaq düşüncələrindir!

**Birinci Mən** *(Ona).* Sənə bu dünyada doğma olan təkcə bir anan idi. Sən bunu heç vaxt özünə bağışlamayacaqsan.

*Ana gəlir. Başdan ayağa ağ paltardadır; saçları köhnə dəblə daransa da, bu onun ziyalı görkəmini korlamır.*

O. Ana, mən heç cür gələ bilməzdim! İnan Mənə! Mən öz yoldaşlarımı atıb gələ bilməzdim!

*Ana ona sevgi ilə və çox qüssəli nəzərlərlə baxır.*

**O.** Elə bir gün olmaz ki, mən səni düşünməyəm, ana...

**Ana.** Sən nə üçün hamının yanında ona sözün düzünü demədin?!. Sənə mən təhsil vermişdim, o adam yox! Özünü millət atası adlandıran o adama, mən bütün borclarımızı son qəpiyinəcən qaytarmışdım. Ola bilsin, o kiməsə oxumağa kömək eləyib ondan pul almayıbdır, ancaq sən ondan oxumaq üçün aldığın pulları qəbz verib almışdın axı. Mən sənin ona olan borclarını ödəməyi özümün namus borcum bilmişdim ki, sən heç kimin qarşısında gözükölgəli olmayasan... O başqalarının gözü qabağında sənə təhsil verdiyini deyəndə sən niyə susub bir söz demədin? Sən ki bilirdin, mən onun pullarını qaytarmışam.

**O.** Ana, o anlarda mən bunu deyə bilməzdim. Bunu desəm işlər korlana bilərdi.

**Ana.** Sənin rəhmətlik atan böyük adam deyildi, ancaq heç kimin qarşısında əyiməzdi. Kim olursa olsun!

**O.** Bağışla məni, ana...Elə vəziyyətlər olur, sən ancaq özündən asılı olmursan... Ona görə də istədiyini eləyə bilmirsən...

**Ana.** Başa düşürəm, oğlum, sən çox şeyi mənə danışa bilmirsən. Sən yaxşı işlərə qoşulmusan, ona görə də sənin gördüyün bütün işlərin də yaxşılığa qulluq elədiyinə inanıram. Özünü üzmə, görünür belə də olmalıymış. Sənin yoldaşlarından çoxu gəlmişdi. Mənim ölümümdən sonra qoyub getdiyim pul da hər şeyə çatdı, hələ ehsanıma plov verməyə də yetdi.

**O.** Elədir, ana.

**Ana.** Xoşbəxt ol, oğlum!.. *(Gedir.)*

**Birinci Mən.** O, səni bağışladı, sən özün necə, özünü bağışlayırsanmı?

**O.** *(kəskin bir tərzdə).* Bəsdir. *(Saatına baxır.)* Getmək vaxtıdır. *(Ultimatum yazılan kağızı götürüb qapıya sarı yönəlir.)*

*Üçüncü Mən birdən yerindən qalxıb onun yolunu kəsir.*

**O** *(təəcüblə)* Bu nə deməkdir?

**İkinci Mən** *(istehza ilə).* Bunu gözləmək olardı. Sən öz şübhələrinlə təhlillərinə olduqca çox vaxt ayıranda, onlara bu qədər azadlıq verəndə, bunun nə ilə qurtara biləcəyini də düşünməliydin.

**O** *(Birinci Mənə).* Sən bu ultimatumu verməyə mane olmaqmı istəyirsən?

**Üçüncü Mən.** Bəli.

**O.** Nə üçün axı?

**Üçüncü Mən.** Sən həyatını çox böyük risqə atırsan.

**O** *(Birinci Mənə).* Mən partiyanın tapşırığını yerinə yetirirəm! Bu ultimatumu birlikdə müsavat parlamentinə vermək üçün yoldaşlarım məni gözləyirlər. Mən onların yanına necə getməyə bilərəm?

**Üçüncü Mən.** Başa düş. Bu özünü ölümün ağzına atmaqdır. Onlar sizi yerinizdəcə güllələyəcəklər.

**O.** Məni yoldaşlarım gözləyir. Nə olursa olsun, mən onlarla bir yerdə olmalıyam. Yolumdan çəkil görüm.

**Üçüncü Mən** *(qorxusunu dəf eləyərək).* Yox, buraxmaram.

**O.** Sən təhlükəni şişirdirsən. Bir saat bundan qabaq hərbi dəniz donanması, bizə sədaqətli olan adamların başçılığı ilə, sahilə yaxınlaşıb toplarını müsavat hökuməti ilə parlamentinin yerləşdikləri binalara tuşlayıbdır. Radiostansiya artıq ələ keçirilib. Müsavat ordusunun bir hissəsini də biz təbliğatla öz tərəfimizə çəkə bilmişik.

**Üçüncü Mən.** Onlara sadiq qalan ordu, sizin kimi silahsız nümyəndə heyətini o dünyayay göndərməyə bəs eləyər.

**O.** Mən burada bayaqdan işimizin xeyrinə və zərərinə olan bütün dəlilləri diqqətlə götür-qoy elədim. Bütün suallara cavab tapıldı, bütün şübhələr aradan qaldırıldı. Çəkil mənim yolumdan.

**Üçüncü Mən.** Yox, çəkilmərəm.

**O** *(Əlini pencəyinin qoltuq cibinə salır).* Məni başqa işə təhrik eləmə. Mənim başqa çıxış yolum qalmır.

**Üçüncü Mən** *(Gərgin bir vəziyyətdə onun hər bir hərəkətini izləyir).* Bu işi təxirəsalmaq hələ gec deyil. Bunun üçün arqumentlər də tapmaq olar. Ultimatumu verməyin daha qorxusuz bir yolunu da düşünüb tapmaq olar.

**O.** Sənə deyirəm, çəkil yolumdan!

*Üçüncü Mən tərəddüd eləyir, Onun əmrinə tabe olmaq istəyən anda, Birinci Mən də ona qoşulur. Birinci Mən bir neçə addım atıb Üçüncü Mənlə yanaşı dayanır.*

**İkinci Mən** *(acıqla).* Bu da sənin şübhələrinin axırı! Bax öz duyğularına sərbəstlik verməyin, öz daxilindəki intizamı pozmağın sonu belə qurtarır!

**Birinci Mən** *(Ona).* Mən demokratiyanın zor üsulu ilə yaradılması ilə razı deyiləm. Burada sənin gətirdiyin dəlillər inandırıcı deyildir. Zor işə düşəndən sonra onu dayandırmağın mümkün olacağına heç kim təminat verə bilməz.

**İkinci Mən** *(Ona).* Görürsənmi, haralara gəlib çıxmısan, ay İnqilabçı! Gör şübhələrin sənə necə üstün gəlir!

**O** *(cibindən revolverini çıxarır).* Mən daha heç nə eşitmək istəmirəm. Çəkilin yolumdan.

**Birinci Mən.** Sən özün üçün bir sualın da cavabını tapmalısan.

**İkinci Mən** *(Onun üstünə qışqırır).* Heç bir yeni sual ola bilməz! Sən hökmən getməlisən!

*O, revolveri Üçüncü Mənə tuşlayır. Üçüncü Mən kiçik addımlarla, yavaş-yavaş, hiss olunmadan kənara çəkilir.*

**Birinci Mən.** Sən özün üçün bu sualın cavabını tapmalısan: azadlıq qazanandan sonra Azərbaycan müstəqil olacaqmı? Yoxsa yenə elə əvvələrdə olduğu kimi, Rusiyanın ucqar bir əyələti olaraq qalacaqdır?

**O.** Rusiyanın tərkibinə daxil olan bütün xaqların hamısı üçün, ayrılıb özünün ayrıca müstəqil dövlətini yaratmaq hüququ tanınmalıdır.

**O** *(Üçüncü Mənə).* Bu cavab səni qane eləyirmi?

**Birinci Mən.** Yox.

**İkinci Mən.** Vur onları!

*Atəş açılır. Birinci Mən yıxılır. Üçüncü Mən harasa yoxa çıxır. İkinci Mən səssizcə Birinci Məni sürüyüb səhnənin arxasına aparır.*

**Parlamentin sədri.** Vətəndaş deputatlar, bizim böyük bəstəkarımız tərəfindən bəstələnmiş, respublikamızın himnini təsdiq eləmək üçün sizin müzakirənizə çıxarmaq istəyirəm. Qoy bu gözəl musiqi, yüzilliklər boyunca səslənərək, doğma Azərbaycanımızın azadlığı ilə müstəqilliyini tərənnüm eləsin.

*Müsavat hökumətinin himni səslənir. O əlini qaldırıb Parlamentin sədrinə yaxınlaşır. Himnin səslənməsi kəsilir.*

**O.** Müvəqqəti İnqilab komitəsi adından biz sizə ultimatum verib, 12 saat ərzində hakimiyyəti bütünlüklə və heç bir şərt qoymadan təhvil verməyi tələb eləyirik. *(Ultimatumun mətnini parlamentin sədrinə verir.)*

*Lal səhnə.*

**Diktorun səsi:** “Hamıya, hamıya, hamıya! Moskvaya, Leninə!

İnqilabi Bakı proletariatının iradəsi ilə hakimiyyəti ələ almış, müstəqil Azərbaycan Sovet respublikasının Müvəqqəti Hərbi-inqilabi komitəsi, daxili və xarici əksinqilabi qüvvələrin birləşmiş bandalarının basqınları qarşısında təkbaşına duruş gətirə bilmədiyi üçün, Rusiya Sovet Respublikasının Hökumətinə qardaşlıq ittifaqı yaratmağı, dünya imperialist qüvvələrinə qarşı birgə savaşmağı təklif eləyir. Xahiş eləyirik, Qızıl Ordunun dəstələrini göndərməklə bizə təcili köməklik göstərəsiniz.

İnqilab Komitəsinin sədri Nəriman Nərimanov.

İnqilab Komitəsinin üzvləri: Alimov, Bünyatzadə, Hüseynov, Qarayev, Musabəyov, Sultanov”.

*Yaxınlaşan Zirehli qatarın get-gedə artan səsi eşidilir, toplardan, pulemyotlardan açılan atəş səsləri eşidilir, güclü “Ura”qışqırıqları gəlir. Səhnəyə XI Ordunu gətirən zirehli qatarın baş hissəsi daxil olub parlamentin iclas zalının sütunlarını yıxıb keçir. Qatardan yerə tullanan qızıl ordunun döyüşçüləri səhnənin qarşı tərəfinə doğru qaçırlar. Tüfəngini küçəyə tuşlamış İkinci qonşunun xəbərdarlıq qışqırıqları eşidilir.*

**İkinci qonşu.** Bir addım da atsanız atəş açacağam...

*Onun cavabında Pulemyotun qısa yaylım atəşi eşidilir. Qonşu, balkondan aşağıya, atəş açan pulemyotçunun ayaqlarının altına yıxılır. Bu birinci qonşudur. Arvadı ilə qızları onun boynuna sarılırlar.*

“İnternasional” səslənir.

*O dəqiqə hamı dayandığı vəziyyətdə donub qalırlar.*